<p>Ένας νεαρός Σουηδός απαλλάχθηκε από κατηγορίες βιασμού όταν διαπιστώθηκε από το Εφετείο ότι η επίθεση έγινε πιθανότατα ενώ ο άντρας κοιμόταν. Μάλιστα, σύμφωνα με το Εφετείο του Σούντσβαλ, ο Μίκαελ Χάλβαρσον δε θυμόταν τίποτε από το περιστατικό του περασμένου Απριλίου.</p>
<p>Όπως αναφέρει σχετικό δημοσίευμα του ειδησεογραφικού πρακτορείου ABC News, η πρώην κοπέλα του νεαρού κατέθεσε στο δικαστήριο, δηλώνοντας πως ο Χάλβαρσον είχε προσπαθήσει μία φορά να κάνει σεξ μαζί της ενώ φαινόταν να κοιμάται. Όταν αυτή τον σταμάτησε, ο νεαρός έμοιαζε συγχυσμένος και τη ρώτησε τι είχε συμβεί. Η μητέρα του κατηγορουμένου δήλωσε επίσης πως ο νεαρός έχει αντιμετωπίσει στο παρελθόν διαταραχές του ύπνου.</p>
<p>Αν και ο όρος σεξοβασία μπορεί να μοιάζει με «δικαιολογία» σε μια τέτοια περίπτωση, ο Δρ Κίνγκμαν Στρολ, καθηγητής Ιατρικής και διευθυντής του Ερευνητικού Κέντρου για τον Ύπνο στο Κλίβελαντ και ο οποίος δεν είχε ανάμειξη με την υπόθεση του Σουηδού, επιβεβαιώνει πως πρόκειται για πραγματική διαταραχή που αφορά στην αθέλητη σεξουαλική συμπεριφορά σε κατάσταση ύπνου. Πρόκειται για ένα είδος παραϋπνίας, όπως η υπνοβασία και το παραμιλητό.</p>
<p>Αν και η σεξοβασία ανήκει στις σπάνιες μορφές παραϋπνίας, ο Στρολ τονίζει πως υπάρχουν εξειδικευμένα εργαλεία για τη διάγνωση της διαταραχής.</p>
<p>Πηγή: onmed.gr</p>


 Πηγή : <a href="http://www.e-reportaz.gr/%ce%b1%cf%80%ce%b1%ce%bb%ce%bb%ce%ac%cf%87%ce%b8%ce%b7%ce%ba%ce%b5-%ce%b1%cf%80%cf%8c-%ce%ba%ce%b1%cf%84%ce%b7%ce%b3%ce%bf%cf%81%ce%af%ce%b5%cf%82-%ce%b2%ce%b9%ce%b1%cf%83%ce%bc%ce%bf%cf%8d-%ce%bb/">e-reportaz.gr</a>