<strong>Είναι μια από τις συνηθέστερες παθήσεις των δοντιών και χαλάει το χαμόγελο σε μικρούς και μεγάλους.</strong>

<strong>Πώς προκαλείται όμως και πώς μπορεί να προληφθεί;</strong>

Ας δούμε τι μπορούμε να κάνουμε πριν να είναι αργά…

<strong>Τι Είναι η Τερηδόνα;</strong>

Η τερηδόνα είναι μία νόσος που καταστρέφει τους σκληρούς ιστούς των δοντιών - αδαμαντίνη (σμάλτο) και οδοντίνη.

Συγκεκριμένα, είναι η απώλεια αλάτων από τις επιφάνειες των δοντιών που προκαλείται από τα οξέα που παράγονται από τα μικρόβια του στόματος.

Αν η τερηδόνα δεν αντιμετωπιστεί έγκαιρα, μπορεί να εξελιχθεί και να οδηγήσει στην πλήρη καταστροφή του δοντιού, με συνέπεια την απώλειά του.

<strong>Πώς θα Καταλάβω ότι Έχω Τερηδόνα;</strong>

Το πρώτο σημάδι που θα πρέπει να σας βάλει σε υποψίες είναι οι λευκές κηλίδες πάνω στα δόντια, συχνά κοντά στη γραμμή των ούλων, που είναι σημάδι ότι έχει αρχίσει η απώλεια αλάτων από τα δόντια.

Σ’ αυτό το στάδιο, αν πάτε άμεσα στον οδοντίατρο η βλάβη μπορεί να αποκατασταθεί.

Αν όμως το αμελήσετε, όπως συνηθίζουμε να κάνουμε, τότε τα άλατα θα συνεχίσουν να χάνονται και θα σχηματιστεί μια κοιλότητα (τρύπα), η οποία μπορεί να αποκατασταθεί μόνο με σφράγισμα.

<img src="http://www.y-o.gr/images/Article-Images/caries.jpg" alt="" />

<strong>Πλένω τα Δόντια μου Κάθε Μέρα. Τι Φταίει;</strong>

Το θέμα δεν είναι να πλένετε τα δόντια σας συχνά, αλλά να τα πλένετε και σωστά.

Αυτό συμβαίνει γιατί η ελλιπής στοματική υγιεινή είναι ένας από τους πιο συνηθισμένους παράγοντες που οδηγούν σε τερηδόνα.

Το σωστό και τακτικό βούρτσισμα με φθοριούχο οδοντόκρεμα, η χρήση νήματος και φθοριούχων στοματικών διαλυμάτων, αλλά και οι τακτικές επισκέψεις στον οδοντίατρο μειώνουν σε μεγάλο βαθμό τον κίνδυνο ανάπτυξης τερηδόνας.

<strong>Γιατί τα Μικρά Παιδιά Κάνουν πιο Συχνά Σφραγίσματα;</strong>

Η ηλικία είναι επίσης ένας παράγοντας που μπορεί να ευνοήσει την ύπαρξη τερηδόνας.

Τα μικρά παιδιά διατρέχουν μεγαλύτερο κίνδυνο για τερηδόνα γιατί τα νεογιλά δόντια είναι περισσότερο πορώδη από τα μόνιμα και έχουν μειωμένη ικανότητα βουρτσίσματος.

Ο κίνδυνος αυτός αυξάνεται όταν δεν υπάρχει η κατάλληλη βοήθεια από τους γονείς.

Μην ξεχνάτε ότι είστε πρότυπο συμπεριφοράς για τα παιδιά σας.

Αν δεν βουρτσίζετε εσείς συστηματικά τα δόντια σας, μην περιμένετε να το κάνει το παιδάκι σας.

<strong>Τα Σιδεράκια θα μας Οδηγήσουν στον Οδοντίατρο; </strong>

Μπορεί και ναι.

Τα ορθοδοντικά «σιδεράκια» εμποδίζουν τη σωστή απομάκρυνση της πλάκας, με αποτέλεσμα να δημιουργούνται εστίες τερηδόνας κυρίως ανάμεσα στα ούλα και γύρω από τα άγκιστρα που είναι προσκολλημένα σε αυτά.

Αν λοιπόν δεν γίνει σωστή πρόληψη, το παιδί ή ο ενήλικας ενδεχομένως να χρειαστεί να κάνει ειδικά και δαπανηρά σφραγίσματα πάνω στο νεοαποκτηθέν "ίσιο" χαμόγελο.

<strong>Τελικά, η Τερηδόνα μπορεί να Προληφθεί;</strong>

Ναι, αρκεί να ακολουθήσετε τις ακόλουθες συμβουλές:

• Προσεκτικό βούρτσισμα με φθοριούχο οδοντόκρεμα δύο φορές καθημερινά για τουλάχιστον δύο λεπτά, ώστε να απομακρυνθεί η μικροβιακή πλάκα από όλες τις οδοντικές επιφάνειες.

• Χρήση φθοριούχου στοματικού διαλύματος και οδοντικού νήματος ή μεσοδοντίων βουρτσών, ώστε να απομακρυνθεί η μικροβιακή πλάκα από τις περιοχές ανάμεσα στα δόντια όπου συχνά αναπτύσσεται τερηδόνα, τουλάχιστον μια φορά την ημέρα.

• Υιοθέτηση ισορροπημένης διατροφής.

• Αποφυγή των ζαχαρούχων τροφών, κυρίως στα ενδιάμεσα των γευμάτων.

• Τακτική επίσκεψη στον οδοντίατρο για έλεγχο, τουλάχιστον μία με δύο φορές το χρόνο.

Η πρώτη επίσκεψη στον παιδοδοντίατρο πρέπει να γίνεται σε μικρή ηλικία μετά την ανατολή των πρώτων δοντιών.