Τη μπρούτζινη προτομή της «Τραγουδίστριας της Νίκης», Σοφίας Βέμπο, η οποία ήταν τοποθετημένη μπροστά στην κεντρική είσοδο του δημαρχείου του Βόλου, έκλεψαν άγνωστοι μέσα στο Σαββατοκύριακο.

Η προτομή της σπουδαίας Bολιώτισσας ερμηνεύτριας, που από 4 ετών έζησε με την οικογένειά της στον Βόλο, είχε τοποθετηθεί ακριβώς πριν από δέκα χρόνια, τον Οκτώβριο του 2005, με πρωτοβουλία του τότε δημάρχου Κυριάκου Μήτρου. Είναι έργο του γλύπτη Αναστάση Κρατίδη και δωρεά του Νίκου Μπρισίμη.

Για ανεπανόρθωτη ζημιά που δεν αποκαθίσταται, κάνει λόγο στο healthreportaz.gr ο καταξιωμένος γλύπτης και καθηγητής του Τμήματος Συντήρησης Αρχαιοτήτων και Έργων τέχνης του ΤΕΙ Αθήνας, Πραξιτέλης Τζανουλίνος. "Ειδικά, όταν δεν υπάρχει πια ο δημιουργός ή αντίγραφο, χάνεται το έργο δια παντός. Πρόκειται για την απώλεια ενός δημιουργήματος", συμπληρώνει.

Σχετικά με το περιστατικό της κλοπής, ο κ. Τζανουλίνος εξηγεί ότι "Στόχος ήταν η απόσπαση του γλυπτού. Δεν φταίει ο τρόπος στήριξης του έργου, αλλά η εποχή μας.  Στην Ελλάδα της κρίσης τα φαινόμενα αυτά έχουν αυξηθεί δραματικά". Και συμπληρώνει "Από την αρχαιότητα βάλλεται η τέχνη. Έχουν χαθεί αριστουργήματα για να γίνουν οχυρωματικά έργα.Την τέχνη πρέπει να τη νιώθουμε, να τη ζούμε, και όχι να τη χρησιμοποιούμε για άλλους σκοπούς".

Σημειώνεται ότι πριν από λίγο καιρό, άγνωστοι αφαίρεσαν την προτομή του ηθοποιού Νίκου Σκυλοδήμου, ενός εκ των πρωτεργατών του ΔΗΠΕΘΕ Βόλου, που είχε τοποθετηθεί έξω από το Δημοτικό Θέατρο Βόλου.

&nbsp;