<p>Νέα μεγάλη αμερικανική επιστημονική έρευνα, που δημοσιεύεται στο περιοδικό του Αμερικανικού Ιατρικού Συλλόγου (JAMA) κατέληξε στο συμπέρασμα ότι η διπλή μαστεκτομή που γίνεται για προληπτικούς λόγους τελικά δε χαρίζει περισσότερα χρόνια ζωής, τουλάχιστον στην πλειοψηφία.</p>
<p>Οι ερευνητές, με επικεφαλής τη δρα Άλισον Κούριαν του Πανεπιστημίου Στάνφορντ της Καλιφόρνια, ανέφεραν ότι τελευταία παρατηρείται μια τάση των γυναικών να επιλέγουν τη διπλή μαστεκτομή ως αυξημένο μέτρο προφύλαξης. Όμως, όπως επισημαίνουν, αυτή η επιλογή δεν φαίνεται να δικαιώνεται, αφού η καρκινοπαθής, μετά τη διπλή μαστεκτομή, τελικά δεν ζει περισσότερα χρόνια από ό,τι μια άλλη γυναίκα που δεν έχει προχωρήσει σε τόσο ριζική λύση.</p>
<p>Είναι η πρώτη μελέτη που συνέκρινε άμεσα τις τρεις βασικές χειρουργικές επιλογές στον καρκίνο του μαστού: την μονή μαστεκτομή, τη διπλή μαστεκτομή (ακόμη και αν ο καρκίνος έχει διαγνωστεί μόνο στον ένα μαστό) ή την λιγότερο επεμβατική τοπική ογκεκτομή που ακολουθείται από ακτινοθεραπεία.</p>
<p>Οι επιστήμονες ανέλυσαν σχεδόν 190.000 περιπτώσεις καρκίνου του μαστού, που αφορούσαν την περίοδο 1998-2011 στις ΗΠΑ. Στο 55% έγινε τοπική ογκεκτομή συν ακτινοβολίες, στο 38,8% μονή μαστεκτομή και στο 6,2% διπλή μαστεκτομή (αυτή την επιλογή κυρίως επιλέγουν λευκές γυναίκες μεσαίου ή ανώτερου εισοδήματος, κάτω των 40 ετών).</p>
<p>Η στατιστική ανάλυση όμως δεν έδειξε κάποια αξιοσημείωτη διαφορά επιβίωσης ανάμεσα στις γυναίκες που είχαν κάνει τοπική αφαίρεση όγκου και σε όσες είχαν προχωρήσει σε αφαίρεση και των δύο μαστών. Μετά από χρονικό διάστημα δέκα ετών, και στις δύο περιπτώσεις η επιβίωση ήταν γύρω στο 82%. Ελαφρώς χαμηλότερη (περίπου 80%) ήταν η μακροπρόθεσμη επιβίωση για τις γυναίκες με μονή μαστεκτομή.</p>
<p>Οι ερευνητές διευκρίνισαν ότι δεν υποστηρίζουν πως οι ασθενείς όπως η Τζολί, με επικίνδυνες γενετικές μεταλλάξεις ή όσες έχουν ισχυρό οικογενειακό ιστορικό καρκίνου του μαστού, δεν χρειάζεται να κάνουν διπλή μαστεκτομή.</p>
<p>Η Αντζελίνα Τζολί έχει μια μετάλλαξη στο γονίδιο BRCA1, το οποίο αυξάνει τον κίνδυνο για καρκίνο του μαστού κατά 85%. Μετά τη διπλή μαστεκτομή, ο κίνδυνος αυτός μειώνεται μόνο στο 5%.</p>
<p>Οι Αμερικανοί επιστήμονες τόνισαν ότι γι” αυτή τη σχετικά μικρή ομάδα γυναικών η προληπτική διπλή μαστεκτομή έχει νόημα. Όμως οι περισσότερες γυναίκες δεν έχουν ούτε τέτοιες μεταλλάξεις, ούτε τέτοιο οικογενειακό ιστορικό, συνεπώς γι” αυτές δεν υπάρχει καμία εγγύηση ότι η διπλή μαστεκτομή θα τις βοηθήσει περισσότερο από την απλούστερη, φθηνότερη και λιγότερο επώδυνη ψυχολογικά τοπική ογκετομή και ακτινοθεραπεία.</p>
<p>Πηγή: onmed.gr</p>


 Πηγή : <a href="http://www.e-reportaz.gr/%ce%b7-%ce%b4%ce%b9%cf%80%ce%bb%ce%ae-%ce%bc%ce%b1%cf%83%cf%84%ce%b5%ce%ba%cf%84%ce%bf%ce%bc%ce%ae-%ce%b4%ce%b5-%cf%87%ce%b1%cf%81%ce%af%ce%b6%ce%b5%ce%b9-%ce%b1%cf%80%ce%b1%cf%81%ce%b1%ce%af%cf%84/">e-reportaz.gr</a>