Καταρράκτης και σιντριβάνια σοκολάτας, γιγαντιαία σοκολατάκια και μπισκότα. Τα παραπάνω είναι μία μόνο ενδεικτική πρόγευση της αποκαλυπτικής περιήγησης στους δρόμους του κακάο, στη ζούγκλα του Αμαζονίου και στον πολιτισμό των Αζτέκων στο <strong>«Εργοστάσιο και Μουσείο Σοκολάτας».</strong>

Διαδραστικό και πρωτότυπο το θεματικό πάρκο απευθύνεται σε επισκέπτες κάθε ηλικίας και θα λειτουργήσει στο <strong>εκθεσιακό Κέντρο HELEXPO MAROUSSI</strong>, στη Λεωφόρο Κηφισίας, <strong>από 7 Νοεμβρίου έως 21 Φεβρουαρίου</strong> 2016.

Το εξωτικό ταξίδι στο σοκολατένιο όνειρο συνδυάζει αριστοτεχνικά την ψυχαγωγία με την εκπαίδευση, ενώ παράλληλα απαντά πειστικά στο εύλογο ερώτημα:

<strong>Γιατί να επισκεφθούμε το Εργοστάσιο και Μουσείο Σοκολάτας;</strong>

Ανάμεσα στα κυριότερα επιχειρήματα ξεχωρίζουν τα εξής:
- Στο Μουσείο του Κακάο και της Σοκολάτας μαθαίνετε τα πάντα για το εξωτικό κακαόδεντρο και βλέπετε αληθινά δείγματα καρπού και σπόρων.
-Στον Ναό των Αζτέκων ανακαλύπτετε τους θρύλους, τις παραδόσεις και τον πολιτισμό των ινδιάνων, αλλά και τις απίθανες ιστορίες του κακάο.
-Στη Ζούγκλα του Αμαζονίου σας περιμένει μια ξεχωριστή βιωματική εμπειρία και ξενάγηση, στην μικρή, «πραγματική» ζούγκλα με την αποπνικτική υγρασία και την τροπική ζέστη που δημιουργούν οι συνθήκες προσομοίωσης.
-Στην ξύλινη Καλύβα του Αμαζονίου ταξιδεύετε, με σύγχρονα τεχνολογικά μέσα και αφηγητή τον αγαπημένο ηθοποιό Θανάση Τσαλταμπάση, στους δρόμους του κακάο και της σοκολάτας στην Ευρώπη.
-Στο Εργαστήρι Σοκολάτας συμμετέχετε στα διάφορα στάδια παραγωγής (με το εκπληκτικό διαδραστικό εργαστήρι για παιδιά) και συσκευασίας σοκολάτας και φυσικά... δοκιμάζετε!
-Στο Εργαστήρι Μπισκότου παρακολουθείτε τη διαδικασία παραγωγής και τον ευφάνταστο σεφ να δημιουργεί τα πιο μαγικά μπισκότα!
-Στο Εργαστήρι Γάλακτος φωτογραφίζεστε στο παραμυθένιο σκηνικό της μικρής φάρμας.
-Στον Ποιοτικό Έλεγχο, στο χημείο του Εργοστασίου και με τη βοήθεια του «μαγικού» επιστήμονα, μαθαίνετε τι πρέπει να προσέχετε ως καταναλωτές και παρακολουθείτε ένα εντυπωσιακό «σοκολατένιο» πείραμα.
-Με τη Μηχανή του Χρόνου, μέσα από έναν δαιδαλώδη, παιχνιδιάρικο Λαβύρινθο, μεταφέρεστε στο σύμπαν και στις εποχές που ταξίδεψε διαχρονικά η σοκολάτα.
-Στον χώρο με το «μεγάλο μυστικό», σας περιμένει ο μεγαλύτερος Καταρράκτης Σοκολάτας της Ευρώπης όπου 1.200 λίτρα πραγματικής, λιωμένης σοκολάτας ρέουν μπροστά στα μάτια σας!
-Στην Αίθουσα Εκπαίδευσης μαθαίνετε, με διασκεδαστικό τρόπο, το σωστό βούρτσισμα των δοντιών, αλλά και σημαντικές λεπτομέρειες για την στοματική υγιεινή.
-Στη Choco Αrt, σε έναν διαφορετικό χώρο πολιτισμού και τέχνης, θαυμάζετε γλυπτά, πίνακες ζωγραφικής, έργα τέχνης, έκθεση φωτογραφίας και comics με θέμα τη σοκολάτα.
-Στους πολλούς χώρους Φωτογράφισης μπορείτε να απαθανατίσετε την επίσκεψή σας με επαγγελματικές αναμνηστικές φωτογραφίες!
-Στο Εργαστήρι Καραμέλας παρακολουθείτε την χειροποίητη παραγωγή και δοκιμάζετε «φρέσκια» καραμέλα!

Η συναρπαστική επίσκεψη στο «Εργοστάσιο και Μουσείο Σοκολάτας», ολοκληρώνεται με μίνι show γευσιγνωσίας που περιλαμβάνει επιλεγμένες γεύσεις απ’ όλον τον κόσμο. Δοκιμάζετε, αναγνωρίζετε τα υλικά και... βραβεύεστε ως «Ειδικός Σοκολατογευσιγνώστης» (μόνο για ενήλικες)!

To «Εργοστάσιο και Μουσείο Σοκολάτας» λειτουργεί υπό την αιγίδα του ΕΟΤ, της Περιφέρειας Αττικής και του Δήμου Αμαρουσίου. Στο Εργοστάσιο λειτουργούν τμήματα με διάφορα θεματικά εργαστήρια (workshops), ενώ το ποικίλο πληροφοριακό υλικό του Μουσείου είναι προσβάσιμο στα Ελληνικά, στα Αγγλικά καθώς και στην νοηματική γλώσσα αλλά και σε άλλες γλώσσες μετά από συνεννόηση. Όλοι <strong>οι χώροι του «Εργοστασίου και Μουσείου Σοκολάτας» είναι προσβάσιμοι σε άτομα με κινητικά προβλήματα. </strong>