<p><strong>Καθησυχάζει με ανακοίνωσή του τους πολίτες το ΚΕΕΛΠΝΟ για τον ιό Έμπολα.  </strong>Σύμφωνα με την ενημέρωση από τη Γενική Γραμματέα Δημόσιας Υγείας, Χριστίνα Παπανικολάου, τη Πρόεδρο του ΚΕΕΛΠΝΟ, Τζένη Κρεμαστινού, το διευθυντή του ΚΕΕΛΠΝΟ Θεόδωρο Παπαδημητρίου , τον Αναπληρωτή Καθηγητή Παθολογίας Λοιμώξεων στην Ιατρική Σχολή Αθήνας και επιστημονικό συνεργάτης του ΚΕΕΛΠΝΟ, Σωτήρη Τσιόδρα καθώς και τη Γενική Διευθύντρια Δημόσιας Υγείας και Ποιότητας Ζωής στο Υπουργείο Υγείας, Αθηνά Κύρλεση, επισημαίνονται τα εξής:</p>
<p>1) Σχετικά με τα δημοσιεύματα που ανέφεραν σε (δύο) 2 κρούσματα του ιού Έμπολα διευκρινιζεται ότι πρόκειται, πολύ απλά, για δύο εμπύρετα περιστατικά, όπως λέγεται στην ιατρική γλώσσα, τα οποία αποδείχθηκαν μέσω των εργαστηριακών εξετάσεων ότι είναι από ελονοσία.</p>
<p>2) Ολα τα μέτρα τα οποία έχουν ληφθεί μέχρι σήμερα, είτε αφορούν μέτρα προφύλαξης στις πύλες εισόδου της χώρας, είτε αφορούν λεπτομερή σχεδιασμό για τον πιθανό, για την ενδεχόμενη διαχείριση ενός ύποπτου περιστατικού, όλα αυτά τα μέτρα βρίσκονται σε απόλυτη συμφωνία με τις σημερινές εξαγγελίας και ανακοινώσεις του Παγκόσμιου Οργανισμού Υγείας.</p>
<p>3) Σύμφωνα με τον Καθηγητή Σωτήρη Τσιόδρα, « ο Ebola είναι ένας επικίνδυνος, θανατηφόρος σε πολύ υψηλό ποσοστό ιός.» “Δεν πρέπει, όμως, αυτό να μας πανικοβάλει, εξακολουθούμε να πιστεύουμε ότι η πιθανότητα επιδημίας στην χώρα μας είναι μικρή, είμαστε έτοιμοι να αντιμετωπίσουμε τέτοια περιστατικά και έχουμε ετοιμότητα και για εργαστηριακή διερεύνηση και για αντιμετώπιση στις πύλες εισόδου της χώρας.”</p>
<p>4) Η κ. Τζ. Κρεμαστινού ανέφερε οτι το ΚΕΕΛΠΝΟ από πολύ νωρίς, από τον Απρίλιο, έχει βγάλει τις πρώτες οδηγίες για τον ιό Ebola οι οποίες ανανεώνονται συνέχεια, έχουν σταλεί οδηγίες και στα νοσοκομεία και στα κέντρα υγείας.</p>
<p><a href="http://www.e-reportaz.gr/wp-content/uploads/syskepsi-ypoyrgeio-ygeias.jpeg"><img class="alignnone size-full wp-image-211193" alt="Σύσκεψη υπουργείο Υγείας" src="http://www.e-reportaz.gr/wp-content/uploads/syskepsi-ypoyrgeio-ygeias.jpeg" width="400" height="266" /></a></p>
<p>Επεσήμανε ταυτόχρονα την οδηγία η οποία έχει βγει ώστε να μην γίνονται άσκοπα ταξίδια προς τις χώρες αυτές παρά μόνο όταν υπάρχει πολύ μεγάλη ανάγκη.</p>
<p>“Η οδηγία αυτή βγήκε από το Υπουργείο Υγείας πριν από 2-3 μέρες και βέβαια έχουμε επίσης έρθει σε επαφή με ανθρωπιστικές οργανώσεις, με τις ιεραποστολές, με τις πρεσβείες μας στις χώρες αυτές και έχουμε ετοιμάσει μία σειρά οδηγιών που αφορούν σχεδόν όλες τις περιπτώσεις στις οποίες κάποιος θα μπορούσε να εκτεθεί ή να επανέλθει από τις χώρες αυτές στην Ελλάδα.</p>
<p>Αυτό που θα ήθελα να τονίσω είναι ότι, νομίζω η Ελλάδα είναι προετοιμασμένη για οτιδήποτε μπορεί να συμβεί στις περιπτώσεις αυτές και για την αντιμετώπιση της μεταφοράς αλλά και για τη θεραπεία, τη συμπτωματική θεραπεία σε νοσοκομεία τα οποία ήδη έχουν υποδειχθεί και για το Υπουργείο Υγείας.</p>
<p>Και επίσης και η εργαστηριακή διάγνωση του ιού είναι και αυτή προκαθορισμένη το πού θα πάει το δείγμα και πώς θα γίνουν οι εξετάσεις.”</p>
<p>Τέλος , η κ. Αθηνά Κύρλεση Γενική Διευθύντρια Δημόσιας Υγείας στο Υπουργείο υγείας τόνισε μεταξύ άλλων οτι οι υπηρεσίες του Υπουργείου είναι σε απόλυτη συνεργασία και άριστη συνεργασία με όλους του εμπλεκόμενους φορείς.</p>
<p><span style="color: #ff0000;">Τι είναι ο ιός Έμπολα;</span></p>
<p>Ο αιμορραγικός πυρετός Ebola είναι ιογενής νόσος, η οποία εμφανίζεται σποραδικά κυρίως σε περιοχές της Κεντρικής Αφρικής. Πρόκειται κατά βάση για ζωονόσο και τα επιστημονικά δεδομένα δείχνουν ότι η δεξαμενή του ιού είναι διάφοροι τύποι νυχτερίδων της Αφρικής. Ο ιός από τις νυχτερίδες μεταφέρεται σε άγρια ζώα τα οποία στη συνέχεια μεταφέρουν τον ιό στον άνθρωπο.</p>
<p>Η εμφάνιση σποραδικών κρουσμάτων στην Αφρική, συνήθως, ακολουθείται από επιδημίες τόσο στην κοινότητα όσο και στο νοσοκομειακό περιβάλλον. Η νοσοκομειακή εξάπλωση στις χώρες της Αφρικής σχετίζεται με την πολλαπλή χρήση μη αποστειρωμένων βελόνων όπως και με την έλλειψη των απαραίτητων μέτρων ατομικής προστασίας (ΜΑΠ) για το ιατρονοσηλευτικό προσωπικό.</p>
<p><span style="color: #ff0000;">Πώς μεταδίδεται;</span></p>
<p>O ιός Εbola μεταδίδεται από άνθρωπο σε άνθρωπο κυρίως μέσω επαφής με αίμα ή εκκρίσεις ασθενών (π.χ. σάλιο, ούρα κλπ). Η πιθανότητα μετάδοσης της νόσου από άνθρωπο σε άνθρωπο αυξάνει στα τελευταία στάδια της νόσου και κυρίως στο αιμορραγικό στάδιο, αλλά ακόμη και μεταθανάτια, λόγω της συνεχιζόμενης ιαιμίας.</p>
<p>Ο ιός, μετά από περίοδο επώασης περίπου μιας εβδομάδας (από 2 έως 21 ημέρες), προκαλεί αρχικά ένα σύνδρομο που μοιάζει με γριπώδη συνδρομή (πυρετός, μυαλγίες, πόνος στη μέση, αδυναμία), και προοδευτικά εμετούς και διάρροιες, νεφρική ανεπάρκεια, αιμορραγίες από βλεννογόνους και πολυοργανική ανεπάρκεια.</p>
<p><span style="color: #ff0000;"> Οι συστάσεις του ΚΕΕΛΠΝΟ</span></p>
<p>Συστήνεται να αποφεύγεται η επίσκεψη σε χώρες της Δυτικής Αφρικής όπως, Γουινέα, Λιβερία, Σιέρα Λεόνε, και Νιγηρία. Σε περίπτωση που θεωρηθεί ανέφικτη αυτή η επιλογή θα πρέπει να λαμβάνονται αυστηρά μέτρα προφύλαξης στη χώρα προορισμού για την αποφυγή μόλυνσης από τον ιό, βάσει των λεπτομερών υποδείξεων του ΚΕΕΛΠΝΟ:</p>
<p>Αποφυγή επαφής με οποιουδήποτε τύπου βιολογικό υλικό (αίμα, σπέρμα, σάλιο κλπ), και αντικείμενα που πιθανόν είναι μολυσμένα, προφυλαγμένη σεξουαλική επαφή, αποφυγή κατανάλωσης κρέατος αγρίων ζώων, κλπ</p>
<p><span style="color: #ff0000;"> Τα μέτρα που έχουν ληφθεί στην Ελλάδα</span></p>
<p>Το υπουργείο Υγείας με τις συναρμόδιες Υπηρεσίες και Φορείς (Γεν. Δ/νση Δημόσιας Υγείας, ΚΕΕΛΠΝΟ, ΕΚΕΠΥ) έχουν ήδη διασφαλίσει υψηλό επίπεδο ετοιμότητας και έχουν προσαρμοστεί στις κατευθυντήριες οδηγίες του Παγκόσμιου Οργανισμού Υγείας.</p>
<p>Όπως έγινε γνωστό έχουν ήδη σταλεί από το ΚΕΕΛΠΝΟ οδηγίες στους επαγγελματίες υγείας (www.keelpno.gr) (γενικές πληροφορίες σχετικά με τον αιμορραγικό πυρετό από ιούς Ebola, τους τρόπους μετάδοσης των ιογενών αιμορραγικών πυρετώv, τα μέτρα πρόληψης μετάδοσης των ιογενών αιμορραγικών πυρετών, τις οδηγίες για τη διαχείριση πιθανού/ύποπτου για ιογενή αιμορραγικό πυρετό κρούσματος σε χώρους παροχής υπηρεσιών υγείας.)</p>
<p>Επίσης έχουν ήδη εκδοθεί από το ΚΕΕΛΠΝΟ οδηγίες για ταξιδιώτες (www.keelpno.gr) και έχουν καθοριστεί και τελούν σε πλήρη ετοιμότητα τα Κέντρα Εργαστηριακού Ελέγχου για την διερεύνηση κλινικών δειγμάτων τα οποία είναι: Εργαστήριο Μικροβιολογίας Ιατρικής Σχολής ΑΠΘ και επικουρικά το Εργαστήριο Μικροβιολογίας Ιατρικής Σχολής Πανεπιστημίου Αθηνών).</p>
<p>Έχει ήδη καθοριστεί και τελεί σε πλήρη ετοιμότητα ως Νοσοκομείο υποδοχής τυχόν περιστατικών, το Νοσοκομείο «ΑΜΑΛΙΑ ΦΛΕΜΙΓΚ».</p>
<p>Σε ό,τι αφορά την ενημέρωση και διαχείριση τυχόν ύποπτων περιστατικών επιβατών που μπορεί να εισέρχονται με πυρετό ή /και άλλα συμπτώματα στη χώρα έχει καταρτισθεί λεπτομερής σχεδιασμός, για τις οδηγίες ατομικών και συλλογικών μέτρων αποφυγής μετάδοσης του ιού (ΚΕΕΛΠΝΟ), μεταφοράς μέσω ΕΚΑΒ, παρακολούθησης και κλινικής αντιμετώπισης.</p>
<p><span style="line-height: 1.5em;"> </span></p>


 Πηγή : <a href="http://www.e-reportaz.gr/%ce%ba%ce%b5%ce%b5%ce%bb%cf%80%ce%bd%ce%bf-%ce%ba%ce%b1%ce%bc%ce%af%ce%b1-%ce%b1%ce%bd%ce%b7%cf%83%cf%85%cf%87%ce%af%ce%b1-%ce%b3%ce%b9%ce%b1-%cf%84%ce%bf%ce%bd-%ce%b9%cf%8c-%ce%ad%ce%bc%cf%80%ce%bf/">e-reportaz.gr</a>