Πέρα από τη χρήση προφυλακτικού, οι υπόλοιπες παραδοσιακές μέθοδοι αντισύλληψης απευθύνονται σε γυναίκες. Αυτό όμως, σύντομα πρόκειται να αλλάξει, καθώς μέσα στα επόμενα τρία χρόνια πρόκειται να κυκλοφορήσει ένα πρωτοποριακό αντρικό αντισυλληπτικό.

Οι πρώτες δοκιμές για το Vasalgel, ένα αντισυλληπτικό σε ενέσιμη μορφή, είναι πολλά υποσχόμενες. Αποτελεί δημιούργημα του Ιδρύματος Parsemus, ενός αμερικανικού μη κερδοσκοπικού οργανισμού. Σύμφωνα με το σχετικό δημοσίευμα της Daily Mail, το Vasalgel θα αποτελεί μια αναστρέψιμη λύση με μικρό κόστος και μακρόχρονα αποτελέσματα.

Το Vasalgel είναι ένα πολυμερές υδρογέλης που χορηγείται με ένεση στο σπερματικό πόρο, το σωλήνα μέσω του οποίου μεταφέρεται το σπέρμα. Το τζελ μπλοκάρει το σπέρμα, προλαμβάνοντας έτσι μια πιθανή εγκυμοσύνη.

Εκπρόσωποι του Ιδρύματος δηλώνουν πως η διαδικασία έχει όμοια αποτελέσματα με την αγγειεκτομή, όμως δεν είναι εξίσου επεμβατική. Δεν απαιτείται χειρουργική επέμβαση, καθώς ο σπερματικός πόρος δεν αφαιρείται εντελώς, απλώς μπλοκάρεται με τη βοήθεια του τζελ.

Οι κλινικές δοκιμές σε εθελοντές αναμένεται να ξεκινήσουν στις αρχές του επόμενου έτους.

Πηγή: onmed.gr
