Στο Περιφερειακό Εργαστήριο Δημόσιας Υγείας (ΠΕΔΥ) Θεσσαλίας βρέθηκε ο Πρόεδρος του ΚΕ.ΕΛ.Π.ΝΟ., Αθανάσιος Γιαννόπουλος. Η επίσκεψη πραγματοποιήθηκε στο πλαίσιο του ελέγχου επαγρύπνησης και διασφάλισης από τον Οργανισμό, της Δημόσιας Υγείας από κάθε κίνδυνο και απειλή, την υπεύθυνη πληροφόρηση της πολιτείας, καθώς και την προάσπιση και προαγωγή της ποιότητας ζωής των πολιτών.

Ο κ. Γιαννόπουλος, κατά τη συνεργασία που είχε με τον υπεύθυνο ΠΕΔΥ Θεσσαλίας, Χρήστο Χατζηχριστοδούλου, διαπίστωσε την εύρυθμη λειτουργία του Κέντρου, κάνοντας λόγο για «την αρτιότητα των παρεχόμενων υπηρεσιών, βασισμένων στα πλέον σύγχρονα επιστημονικά δεδομένα και εναρμονισμένων με τις αρχές και το πλαίσιο του Παγκόσμιου Οργανισμού Υγείας και της Ευρωπαϊκής Ένωσης για τη Δημόσια Υγεία».

Παράλληλα, υπήρξε εποικοδομητική συνάντηση με τον Αντιπρύτανη του Πανεπιστημίου Θεσσαλίας, Μαμούρη Ζήση, καθώς και με τον Κοσμήτορα της Σχολής, Μπιλίνη Χαράλαμπο για περαιτέρω επιστημονική συνεργασία και δράσεις στο χώρο της δημόσιας υγείας.