Το Διοικητικό Συμβούλιο του Συλλόγου Νοσηλευτών Ψυχιατρικών Νοσοκομείων ΕΣΥ Ν. Αττικής, εκφράζει τα συλλυπητήρια στους συγγενείς, αλλά και την οδύνη για τον άδικο χαμό των θανόντων συνανθρώπων μας, που έχασαν τη ζωή τους στην πυρκαγιά, ενώ νοσηλεύονταν στο 7ο ΨΤΕ, του ΨΝΑ «ΔΑΦΝΙ» και ευχόμαστε καλή ανάρρωση στους ασθενείς που διακομίσθηκαν σε άλλα νοσοκομεία για την αντιμετώπιση των αναγκών τους.
Επίσης, εκφράζουμε τις ευχαριστίες μας στο νοσηλευτικό προσωπικό του τμήματος, όσο και όλου του νοσοκομείου, που με αυταπάρνηση και με κίνδυνο της ζωής του, άμεσα ανταποκρίθηκε και κατάφερε σε συνεργασία με την Πυροσβεστική και το ΕΚΑΒ, να σώσει τους υπόλοιπους ασθενείς, δίνοντας για ακόμη μία φορά μαθήματα ανθρωπιάς και επαγγελματισμού.
Σε κάθε περίπτωση τα προβλήματα Νοσηλείας που αντιμετωπίζουν οι εργαζόμενοι και οι ασθενείς οι οποίοι νοσηλεύονται σε υπηρεσίες ψυχικής υγείας είτε στα ψυχιατρικά νοσοκομεία, είτε σε γενικά είναι γνωστά και δύσκολα. Έχουν καταγγελθεί άπειρες φορές και διαρκώς επιδεινώνονται.
Επίσης, είναι γνωστή η αδυναμία επίλυσής τους μέχρι τώρα από την πλευρά της Πολιτείας.
Καλούμε, επιτέλους, την ηγεσία του Υπουργείου Υγείας να αναλάβει τις ευθύνες της και να οργανώσει δράσεις για ουσιαστική και αποτελεσματική αντιμετώπιση των προβλημάτων, που αφορούν τη Νοσηλεία των ψυχικά ασθενών, διασφαλίζοντας τα δικαιώματά τους, αλλά και τα διακαιώματα των εργαζομένων, που παρέχουν τις υπηρεσίες τους, με πλήθος προβλημάτων, πολλές φορές θέτοντας σε κίνδυνο ακόμη και τη ζωή τους.