<p>Ανέτοιμη αποδεικνύεται η Πάτρα στην περίπτωση πιθανού κρούσματος του ιού Έμπολα, παρά το ότι έχει χαρακτηριστεί, λόγω του λιμανιού της, περιοχή «υψηλού κινδύνου» από το υπουργείο Υγείας. </p>
<p>Το παραπάνω προκύπτει από τη σύσκεψη που πραγματοποιήθηκε σήμερα, με τη συμμετοχή του κεντρικού Λιμεναρχείου, του ΟΛΠΑ και της Περιφέρειας, για τον συντονισμό τους με βάση τις εντολές του υπουργείου, σε ένα πιθανό κρούσμα Έμπολα.</p>
<p>Όπως ανέφερε ο κεντρικός λιμενάρχης Πατρών, το σύνολο των λιμενικών είναι εκτεθειμένο στον κίνδυνο, καθώς, αν και έχει ο ίδιος ζητήσει εγγράφως την αποστολή ειδικού εξοπλισμού αλλά και την εκπαίδευση του προσωπικού από κάποιον ειδικό, το αίτημά του παραμένει αναπάντητο.</p>
<p>«Στείλαμε έγγραφο, γιατί οι γραπτές οδηγίες του υπουργείου, δεν είναι επαρκείς, από τη στιγμή που ερχόμαστε καθημερινά σε επαφή με μετανάστες, η χώρα προέλευσης των οποίων δεν ξέρουμε αν είναι αυτή που δηλώνουν όταν συλλαμβάνονται, γιατί δεν έχουν επίσημα χαρτιά, αλλά απάντηση δεν έχω λάβει» σχολίασε χαρακτηριστικά ο Λιμενάρχης Πατρών, Τρύφωνας Κοροντζής, και πρόσθεσε «Από 1/1/2013, έχουν συλληφθεί στο λιμάνι 1.800 μετανάστες και όμως οι οδηγίες είναι γραπτές και επί της ουσίας, αυτό δεν χαρακτηρίζεται μέτρα ασφάλειας και ετοιμότητας, για τα μέλη των υπηρεσιών μου. Επί του πρακτέου δεν υπάρχει τίποτε για την ασφάλεια του προσωπικού μου».</p>
<p>Από την πλευρά του ο πρόεδρος των Σωφρονιστικών Υπαλλήλων, Κώστας Παπούλιας, κάνει λόγο για τραγική κατάσταση στις Φυλακές του Αγίου Στεφάνου Πατρών, αναφέροντας: «Είμαστε ομάδα εργαζομένων υψηλού κινδύνου και προς το παρόν, ούτε καν έγγραφες οδηγίες έχουμε λάβει για την ετοιμότητα και την προστασία μας, έστω και αν καθημερινά προσέρχονται αλλοδαποί κρατούμενοι. Όταν έρχεται καινούργιος κρατούμενος, υποβάλλεται σε ιατρικές εξετάσεις για μεταδιδόμενο νόσημα 6 μήνες μετά, και πρόσφατα εντοπίστηκε στο σωφρονιστικό μας κατάστημα κρούσμα φυματίωσης».</p>



Πηγή : eReportaz