Η Ένωση Ελλήνων Φυσικών σε συνεργασία με το ΙΤΥΕ «Διόφαντος», την Ελληνογερμανική Αγωγή, το Εθνικό και Καποδιστριακό Πανεπιστήμιο Αθηνών και την SCIENCE VIEW πραγματοποιεί Συνέδριο με θέμα «ΑΝΑΚΑΛΥΠΤΙΚΗ ΜΑΘΗΣΗ KAI ΔΗΜΙΟΥΡΓΙΚΟΤΗΤΑ ΣΤΗ ΔΙΔΑΚΤΙΚΗ ΤΩΝ ΦΥΣΙΚΩΝ ΕΠΙΣΤΗΜΩΝ».

Σκοπός του Συνεδρίου είναι να δοθεί η ευκαιρία στους εκπαιδευτικούς να παρουσιάσουν καινοτόμα εκπαιδευτικά σενάρια και εκπαιδευτικές δραστηριότητες που υλοποιούν στα σχολεία τους, προωθούν την ανακαλυπτική μάθηση και την δημιουργικότητα και βασίζονται σε καινοτόμες ιδέες και προσεγγίσεις ενώ παράλληλα αναδεικνύουν τη χρήση νέων τεχνολογικών εφαρμογών (εικονικά εργαστήρια, προσομοιώσεις, διαδραστικές εφαρμογές επαυξημένης πραγματικότητας, εφαρμογές ρομποτικής). Οι δραστηριότητες αυτές θα πρέπει να βασίζονται στις αρχές της ανακαλυπτικής μάθησης και να έχουν εφαρμοστεί για τουλάχιστον μία σχολική χρονιά σε πραγματικό σχολικό περιβάλλον.
Η παρουσίαση σχετικών αποτελεσμάτων (ποιοτικών η ποσοτικών) του αντίκτυπου που είχαν οι δραστηριότητες αυτές στην εκπαιδευτική πράξη είναι εξαιρετικά σημαντική παράμετρος για την επιλογή των εργασιών που θα παρουσιαστούν.
Παράλληλα θα παρουσιαστούν καινοτόμες προσεγγίσεις που έχουν υλοποιηθεί στα σχολεία και συνδυάζουν τη διδακτική των φυσικών επιστημών με τη διδασκαλία των τεχνών (μουσική, θέατρο).
Το πρόγραμμα περιλαμβάνει επίσης εργαστήρια για την παρουσίαση των εφαρμογών και των εργαλείων που προσφέρουν οι διαδικτυακές πύλες SCIENTIX, INSPIRING SCIENCE αλλά και ο Εθνικός Συσσωρευτής Εκπαιδευτικού περιεχομένου ΦΩΤΟΔΕΝΤΡΟ. Στο πλαίσιο του Συνεδρίου θα παρουσιαστεί επίσης η πλατφόρμα ΑΙΣΩΠΟΣ που αναπτύχθηκε από το Ινστιτούτο Εκπαιδευτικής Πολιτικής για τη συλλογή 3500 καινοτόμων εκπαιδευτικών σεναρίων.
Στο πλαίσιο του συνεδρίου θα παρουσιαστεί η μοναδική SKYLIGHT όπερα που δημιουργήθηκε με την υποστήριξη της UNESCO στο πλαίσιο του εορτασμού του έτους Φωτός 2015.
Την Παρασκευή 9 Οκτωβρίου πριν την έναρξη του Συνεδρίου θα πραγματοποιηθεί η επίσημη παρουσίαση του προγράμματος Galileo Teachers Training (GTTP) και οι συμμετέχοντες θα έχουν την ευκαιρία να ενημερωθούν για τις δυνατότητες συμμετοχής τους σε εκπαιδευτικές επισκέψεις σε αστεροσκοπεία σε όλο τον κόσμο, στα Κανάρια Νησιά, στη Χαβάη, στη Χιλή και στην Αυστραλία.
Το συνέδριο υποστηρίζεται από τις ευρωπαϊκές πρωτοβουλίες SCIENTIX (www.scientix.eu), INSPIRINGSCIENCE (www.inspiring-science-education.net) και CREAT-IT (). Το συνέδριο απευθύνεται σε όλους τους εκπαιδευτικούς της Α/θμίας και της Β/θμίας Εκπαίδευσης.