<span class="mainText">Όσοι υποβάλλονται σε χειρουργική θεραπεία της παχυσαρκίας ενδέχεται να αντιμετωπίζουν κατά 50% μεγαλύτερο κίνδυνο για απόπειρα αυτοκτονίας έπειτα από την επέμβαση σε σχέση με τον υπόλοιπο πληθυσμό, όπως επισημαίνει έρευνα που δημοσιεύτηκε την Τετάρτη στην αμερικανική ιατρική επιθεώρηση JAMA.

H έρευνα πραγματοποιήθηκε σε δείγμα περισσότερων από 8.800 ανθρώπων στον Καναδά. Οι επιστήμονες τους παρακολούθησαν για τρία χρόνια, πριν και μετά τη χειρουργική επέμβαση--όπως, για παράδειγμα, το γαστρικό by pass για την αντιμετώπιση της παχυσαρκίας--ένα φαινόμενο που έχει εξελιχθεί σε επιδημία στις πλούσιες χώρες όπου καταγράφονται ποσοστά μέχρι και στο 6% του συνολικού πληθυσμού.

Οι ερευνητές γνώριζαν από καιρό ότι τα ψυχικά προβλήματα συναντώνται συχνά σε εξαιρετικά υπέρβαρα άτομα, αλλά δεν ήταν σε θέση να αποδείξουν αν οι αυτοκτονικές τάσεις υφίσταντο πριν από την επέμβαση ή αν προέκυπταν μετά.

Ο αριθμός των κρουσμάτων αυτοτραυματισμού μεταξύ αυτών των 8.800 ανθρώπων ήταν μικρός --111 ασθενείς με 158 κρούσματα αυτοτραυματισμού.

Οι ερευνητές ωστόσο διαπίστωσαν ότι ο κίνδυνος από αυτά τα έκτακτα περιστατικά αυξανόταν σημαντικά--περίπου κατά 50%--μετά την επέμβαση.

"Η πιο συχνή απόπειρα αυτοκτονίας ήταν η λήψη υπερβολικής δόσης φαρμάκων", ανέφερε η έρευνα.</span>