<p>Σε φυλάκιση 12 μηνών, με 3ετή αναστολή, καταδίκασε το Αυτόφωρο Τριμελές Πλημμελειοδικείο Κατερίνης τον οφθαλμίατρο που συνελήφθη επειδή ζήτησε και έλαβε «φακελάκι» 300 ευρώ, προκειμένου να επισπεύσει χειρουργική επέμβαση 66χρονου ασθενούς. </p>
<p>Η υπόθεση βγήκε στο φως, μετά από καταγγελία του γιου του 66χρονου στην Υποδιεύθυνση Εσωτερικών Υποθέσεων Β. Ελλάδος. </p>
<p>Σύμφωνα με όσα κατήγγειλε ο γιος του ασθενούς, ο 51 ετών προϊστάμενος της οφθαλμολογικής κλινικής του νοσοκομείου Κατερίνης, ζήτησε 300 ευρώ για να πραγματοποιήσει εγχείρηση καταρράκτη στον πατέρα του, για να παρακάμψει ουσιαστικά, όπως αναφέρεται στη δικογραφία, τις διαδικασίες εξέτασης-εισαγωγής και τη λίστα αναμονής για τις επεμβάσεις στο συγκεκριμένο νοσοκομείο. </p>
<p>Την περασμένη Τετάρτη, ο γιος του ασθενούς σε συνεννόηση με τις Εσωτερικές Υποθέσεις, βρέθηκε στο γραφείο του οφθαλμίατρου στο νοσοκομείο και του παρέδωσε προσημειωμένα χαρτονομίσματα των 300 ευρώ. </p>
<p>Στη συνέχεια οι αστυνομικοί προχώρησαν στη σύλληψη του γιατρού, ο οποίος, απολογούμενος, αρνήθηκε ότι ζήτησε το «φακελάκι», υποστηρίζοντας ότι ο καταγγέλλων άφησε τα χρήματα στο γραφείο του για να τον ευχαριστήσει. </p>



Πηγή : eReportaz