Τα καρδιαγγειακά νοσήματα αποτελούν την 1η αιτία θανάτου στην Ευρώπη και σχετίζονται με το 40% όλων των θανάτων στην Ευρωπαϊκή Ένωση. Η επιμόρφωση των Καρδιολόγων και ιδιαίτερα των νέων Καρδιολόγων, αποτελεί πρώτιστο μέλημα της Ελληνικής Καρδιολογικής Εταιρείας και επιτυγχάνεται κυρίως με τα Διεθνή και Περιφερειακά Συνέδρια που οργανώνει.
Στο επικείμενο 36ο Πανελλήνιο (Διεθνές) Καρδιολογικό Συνέδριο (29-31 Οκτωβρίου 2015, Makedonia Palace), με τη συμμετοχή καταξιωμένων επιστημόνων από την Ελλάδα και το εξωτερικό, θα συζητηθούν επίκαιρα και πολυσχιδή θέματα, με εξατομίκευση στην κλινική πράξη, καθώς και οι νέες εξελίξεις στην Καρδιολογία, τόσο για την πρόληψη όσο και για τη θεραπεία, ακολουθώντας τις σύγχρονες κατευθυντήριες οδηγίες.
Ανάμεσα στα επιστημονικά πεδία που θα αναδειχτούν στο συνέδριο, είναι η αντιμετώπιση του οξέος εμφράγματος του μυοκαρδίου, που αποτελεί την πιο συχνή αιτία θνητότητας, η πνευμονική αρτηριακή υπέρταση και οι νέες κατευθυντήριες γραμμές, η επεμβατική καρδιολογία και οι συνοσηρότητες στην καρδιακή ανεπάρκεια, οι συγγενείς καρδιοπάθειες, η στεφανιαία νόσος, η ηχωκαρδιολογία αλλά και ευρύτερα θέματα, όπως τα οικονομικά της υγείας και η μετεκπαίδευση νέων καρδιολόγων στο εξωτερικό.
Κατά την Τελετή Έναρξης (29-10-2015, 19.30μ.μ., αίθουσα Aristotelis Ι) την κήρυξη των εργασιών του συνεδρίου θα πραγματοποιήσει η Υφυπουργός Εσωτερικών και Διοικητικής Ανασυγκρότησης κα Κόλλια Τσαρουχά, ενώ έχουν κληθεί να κάνουν χαιρετισμό ο Σεβασμιώτατος Μητροπολίτης Θεσσαλονίκης κ.κ. Άνθιμος, ο Περιφερειάρχης Κεντρικής Μακεδονίας κ. Τζιτζικώστας, ο Δήμαρχος Θεσσαλονίκης κ. Γιάννης Μπουτάρης και ο πρόεδρος του Ιατρικού Συλλόγου Θεσσαλονίκης κ. Θανάσης Εξαδάκτυλος.