Είναι πια γεγονός! Eξειδικευμένο<strong> κέντρο αναφοράς για τον έλεγχο της νεογνικής βαρηκοΐας</strong> αποτελεί από σήμερα και το Πανεπιστημιακό Νοσοκομείο Αλεξανδρούπολης.

Σύμφωνα με τον Ανδρέα Δημόπουλο, μέλος του ευρωπαϊκού προγράμματος πρώιμης διάγνωσης βαρηκοΐας νεογνών, τρία στα 1.000 παιδιά γεννιούνται με σοβαρά προβλήματα ακοής, παγκοσμίως.

«Αν προλάβουμε και διαγνώσουμε πρώιμα την πάθηση, από 0 έως 3 ετών, ηλικία που έχει την πλαστικότητα ο εγκέφαλος να αναπτύξει ακουστική εμπειρία, τότε υπάρχει η δυνατότητα παρέμβασης με κοχλιακά εμφυτεύματα ή με ακουστικά βαρηκοΐας, ώστε το παιδί να αναπτύξει στην πορεία της ζωής του φυσιολογικά λόγο και ομιλία και να συνεχίσει την εξέλιξή του κανονικά. Σε διαφορετική περίπτωση η διαπίστωση της πάθησης γίνεται από τους γονείς, περίπου στα 3 χρόνια, ηλικία που οριακά επιτρέπει την όποια ιατρική παρέμβαση, ώστε το παιδί να έχει μία φυσιολογική ανάπτυξη» εξηγεί ο κ. Δημόπουλος.

Η εξέταση των νεογνών και παιδιών γίνεται δωρεάν ήδη σε περισσότερα από 40 νοσοκομεία της Ελλάδας, ενώ το κόστος τόσο του απαραίτητου ιατρικού εξοπλισμού όσο και των αναλωσίμων είναι σχετικά χαμηλό.

«Αν υπολογίσει κανείς ότι ένας άνθρωπος που θα γεννηθεί κωφός στατιστικά κοστίζει στο δημόσιο από 300.000 μέχρι 500.000 ευρώ για όλη τη διάρκεια της ζωής του, σκεφτείτε ότι αυτό το ποσό εξοικονομείται με την έγκαιρη διάγνωση και αντιμετώπιση της πάθησης, ενώ ταυτόχρονα έχουμε λιγότερους ανθρώπους που δεν ακούνε και δεν μπορούν να μιλήσουν, όταν γίνουν ενήλικες» σημειώνει ο κ. Δημόπουλος.