Ερευνητές του Πανεπιστημίου του Λονδίνου μελέτησαν στοιχεία από πέντε ευρωπαϊκά ερευνητικά προγράμματα που αφορούσαν σχεδόν 4.000 γυναίκες και άνδρες.

Μετά από λεπτομερή σύγκριση γονιδίων, παραμέτρων της αγγειακής υγείας και της πυκνότητας βασικών αρτηριών του σώματος εντόπισαν μια εκδοχή του γονιδίου BCAR1, η οποία σχετίζεται με υψηλότερο κίνδυνο εμφράγματος, εγκεφαλικού επεισοδίου και αθηροσκλήρωσης στις γυναίκες. Αντιθέτως, οι άνδρες φορείς δεν είχαν αυξημένο κίνδυνο.

Αν και τα στοιχεία είναι προκαταρκτικά και θα πρέπει να μελετηθούν περαιτέρω, οι επιστήμονες πιστεύουν ότι το γονίδιο, συνδυαστικά με τα επίπεδα των οιστρογόνων στον γυναικείο οργανισμό, μπορεί πράγματι να συντελέσει σε μεγαλύτερο κίνδυνο καρδιακής νόσου.

Εξάλλου, άλλες μελέτες έχουν δείξει ότι το συγκεκριμένο γονίδιο ενθαρρύνει τη μαζική μετανάστευση κυττάρων στα τοιχώματα βασικών αρτηριών του σώματος, προάγοντας έτσι την αθηροσκλήρωση. Και καθώς τα τοιχώματα των αγγείων γίνονται πυκνότερα, αυξάνεται η πιθανότητα απόφραξης που με τη σειρά της μπορεί να οδηγήσει στην εκδήλωση εμφράγματος και εγκεφαλικού επεισοδίου.