«Η τροφή να είναι το μόνο σου φάρμακο», είχε πει ο Ιπποκράτης και σήμερα έρευνες ενισχύουν την άποψη αυτή με τους επιστήμονες να υποστηρίζουν ότι «ο άνθρωπος αυτοϊάται» όταν αλλάζει ορισμένα δεδομένα, μέσω της σωστής νοοτροπίας, της διατροφής και του τρόπου ζωής, ωστόσο βρισκόμαστε ακόμη αρκετά μακριά από αυτό, καθώς «ο άνθρωπος εξοντώνεται από τον ευατό του λόγω άγνοιας». Συνεχίζουμε να καταναλώνουμε ανθυγιεινές και επικίνδυνες τροφές, όπως ανέφερε κατά τη διάρκεια συνέντευξης Τύπου με αφορμή το 8ο παγκόσμιο συνέδριο της Ορθομοριακής Διατροφικής Ιατρικής, που πραγματοποιείται στην Αθήνα ,16 και 17 Ιανουαρίου, ο Νίκος Κατσαρός , Διευθυντής του Τμήματος Διατροφολογίας του New York College στην Αθήνα, πρώην πρόεδρος του Ενιαίου Φορέα Ελέγχου Τροφίμων (Ε.Φ.Ε.Τ.) και επιστημονικός συνεργάτης του Εθνικού Κέντρου Έρευνας Φυσικών Επιστημών ΔΗΜΟΚΡΙΤΟΣ.

Οι ωκεανοί έχουν μολυνθεί, είπε, με αποτέλεσμα να επηρεάζονται και τα ψάρια που ζουν σε αυτούς, όπως σολομός, γαλέος, τόνος που φέρουν ποσότητες υδραργύρου, αντίθετα τα μικρά ψαράκια του Αιγαίου, είναι ?καθαρά? και ωφέλιμα για την υγεία μας. Το έδαφος έχει μολυνθεί από φυτοφάρμακα και λιπάσματα, το νερό μεταφέρεται σε σωλήνες αμιάντου και μπορεί στην Αθήνα να είναι πολύ καθαρό, καθώς ελέγχεται ο αριθμός των ινών αμιάντου, δεν συμβαίνει όμως το ίδιο σε άλλες περιοχές. Οι έλεγχοι, είπε ο κ. Κατσαρός είναι αποσπασματικοί ή ανύπαρκτοι, με αποτέλεσμα το 75% του ελληνικού πληθυσμού να αμφισβητεί την ποιότητα των προϊόντων που καταναλώνει.

&nbsp;