Νέα βρετανική έρευνα έρχεται να δώσει χαρά σε όσους θέλουν να αδυνατίσουν αλλά δεν μπορούν να αποχωριστούν τα γλυκά, υποστηρίζοντας ότι το μυστικό για την απώλεια των περιττών κιλών δεν είναι η αποχή από τα γλυκά, αλλά η ώρα που πρέπει να καταναλώνονται.

Στο πλαίσιο της έρευνάς τους, οι επιστήμονες επικεντρώθηκαν στην μελέτη της γλυκόζης που περιέχουν τα γλυκά και η οποία αποτελεί βασική πηγή ενέργειας για τον ανθρώπινο εγκέφαλο.

Ο εγκέφαλος παράγει την πρωτεΐνη γλυκοκινάση, που βοηθά τον οργανισμό να αντιλαμβάνεται πόση γλυκόζη έχει καταναλώσει. Δηλαδή, αν ο οργανισμός έχει πάρει λίγη γλυκόζη μέσω των τροφών, τότε ο εγκέφαλος δίνει εντολή στον οργανισμό να αναζητήσει περισσότερα τρόφιμα με άμυλο και ζάχαρη.

Με βάση τα παραπάνω, οι επιστήμονες κατέληξαν στο συμπέρασμα ότι η κατανάλωση των γλυκισμάτων στην αρχή και όχι στο τέλος ενός γεύματος μπορεί να συμβάλει στον καλύτερο έλεγχο της όρεξης, άρα και στην απώλεια βάρους.

Όπως εξηγούν, όταν τα γλυκά καταναλώνονται μετά το γεύμα, ο εγκέφαλος χρειάζεται περισσότερο χρόνο για να αντιληφθεί ότι ο οργανισμός έχει λάβει επαρκή γλυκόζη για να λειτουργήσει σωστά. Επίσης, επιβραδύνεται το σύστημα υπολογισμού των θερμίδων και αυξάνεται η πιθανότητα κατανάλωσης μεγαλύτερης ποσότητας τροφής.

Βέβαια, πρέπει να θυμόμαστε ότι γλυκόζη δεν περιέχουν μόνο τα γλυκά, αλλά και τα αμυλούχα τρόφιμα, όπως τα πατατάκια, το ψωμί, τα ζυμαρικά και το ρύζι, και, μάλιστα, πολλές φορές σε μεγαλύτερες ποσότητες.
