Ο καβγάς μεταξύ μαθητών του Δημοτικού μεταφέρθηκε στις μαμάδες, με αποτέλεσμα η μία να μεταφερθεί στο νοσοκομείο και η άλλη να βρίσκεται αντιμέτωπη με τη Δικαιοσύνη.

Το περιστατικό συνέβη σε σχολείο της Λάρισας, όταν η μητέρα μαθητή, ο οποίος της είχε αναφέρει ότι ο συμμαθητής τού «κλέβει» τα σχολικά του είδη, απευθύνθηκε στη διεύθυνση μεταφέροντας αυτά που της είχε καταγγείλει το παιδί της. Το περιστατικό διερευνήθηκε από τη δασκάλα, η οποία, σύμφωνα με πληροφορίες, διαπίστωσε ότι είχαν βάση.

Τη Δευτέρα, οι μητέρες των δύο μαθητών συναντήθηκαν στο σχολείο το πρωί την ώρα που συνόδευαν τα παιδιά τους και... το ένα έφερε το άλλο και πιάστηκαν στα χέρια.

Πάνω στον καβγά, η μία μητέρα απώθησε την άλλη με αποτέλεσμα η δεύτερη να πέσει και να χτυπήσει στο πεζοδρόμιο οπότε και μεταφέρθηκε στο νοσοκομείο για την παροχή πρώτων βοηθειών.

Κλήθηκε η αστυνομία και η γυναίκα που βρέθηκε στο νοσοκομείο υπέβαλε μήνυση σε βάρος της άλλης.