Νεκρά, ύστερα από κατανάλωση δηλητηριασμένων δολωμάτων κυανίου, εντοπίστηκαν συνολικά 13 ζώα -επτά αλεπούδες και έξι σκυλιά- στην περιοχή μεταξύ Σιδηρώ και Κυριακής, στον Έβρο. Τα άτυχα ζώα εντόπισε στις 27 Σεπτεμβρίου η μονάδα ανίχνευσης δηλητηριασμένων δολωμάτων της WWF, που εδρεύει στη Δαδιά, όταν επισκέφθηκε την εν λόγω περιοχή, κατόπιν ενημέρωσης από κατοίκους για την ύπαρξη δολωμάτων και πολλών νεκρών ζώων.

Στην περιοχή μετέβη κλιμάκιο του δασαρχείου, που κλήθηκε από τη WWF, προκειμένου να καταγράψει τα δολοφονημένα ζώα (όλα σε κατάσταση πολύ προχωρημένης σήψης, καθώς εκτιμάται ότι πέθαναν πριν από μία ή δύο εβδομάδες) και να παραλάβει τις φόλες που είχαν συλλέξει κάτοικοι του χωριού προτού καταναλωθούν από άλλα ζώα. Οι φόλες βρέθηκαν κυρίως σε διασταυρώσεις δασικών δρόμων.

Η ομάδα ανίχνευσης της WWF μετέβη και στο Πρωτοκκλήσι, ύστερα από πληροφορία βοσκού ότι έχασε τρία τσομπανόσκυλα, τα δύο εκ των οποίων βρέθηκαν, επίσης, δηλητηριασμένα και σε προχωρημένη σήψη σε παρακείμενη ρεματιά.

Σύμφωνα με την υπεύθυνη προγράμματος WWF Ελλάς Έβρου, Θεοδώρα Σκαρτσή, τα περιστατικά δηλητηρίασης έλαβαν χώρα και εντός της προστατευόμενης περιοχής Natura 2000 (συγκεκριμένα στο SPA GR1110010 ορεινός Έβρος-κοιλάδα Δερείου), περιοχή σημαντική για την τροφοδοσία των γυπών, καθώς διατηρεί ακόμη αρκετή κτηνοτροφία, αλλά και χώρο αναπαραγωγής σπάνιων αρπακτικών πουλιών, όπως ο χρυσαετός.

Η κ. Σκαρτσή επισημαίνει ότι η ζημιά σε σκύλους εργασίας είναι εξαιρετικά σημαντική καθώς συνέπεια αυτών των μαζικών δηλητηριάσεων είναι η έκθεση των κοπαδιών σε επιθέσεις λύκων, λόγω της απώλειας των σκύλων φύλαξης για μεγάλη περίοδο, έως ότου τα νέα τσοπανόσκυλα μεγαλώσουν και εκπαιδευτούν.

Η υπεύθυνη προγράμματος WWF Ελλάς Έβρου σημειώνει ότι θα πρέπει να ενταθεί η φύλαξη της υπαίθρου προκειμένου να προλαμβάνονται οι δηλητηριάσεις, να εντοπιστούν οι παράνομοι χρήστες που σπέρνουν το θάνατο σε άγρια ζώα και ζώα εργασίας και θέτουν σε κίνδυνο την ανθρώπινη υγεία, λόγω της εκτενούς χρήσης των επικίνδυνων δολωμάτων κυανίου και εγκατάλειψής τους για καιρό στην ύπαιθρο.