<p>Εξαρθρώθηκε από το Τμήμα Προστασίας Περιουσιακών Δικαιωμάτων της Διεύθυνσης Ασφάλειας Αττικής, σε συνεργασία με την Υποδιεύθυνση Ασφάλειας Λάρισας, το Α.Τ. Καλαμπάκας Τρικάλων και το Α.Τ. Καλάμου Αττικής, εγκληματική οργάνωση τα μέλη της οποίας εξαπατούσαν πολίτες που αντιμετώπιζαν σοβαρά προβλήματα υγείας.</p>
<p>Για τη συγκεκριμένη υπόθεση συνελήφθησαν πέντε μέλη της σπείρας στον Κάλαμο Αττικής, στη Χαλκίδα και στη Λάρισα. Αναζητείται ένας 63χρονος ως αρχηγικό μέλος της. Σε βάρος των συλληφθέντων σχηματίστηκε ποινική δικογραφία για εγκληματική οργάνωση, απάτη και παράβαση των Νόμων περί πρόληψης και καταστολής, νομιμοποίησης εσόδων από εγκληματικές δραστηριότητες και όπλων.</p>
<p>Όπως προέκυψε από την αστυνομική έρευνα οι προαναφερόμενοι δράστες είχαν συγκροτήσει, από τον Μάρτιο του 2014, εγκληματική οργάνωση με διαρκή δράση που εξαπατούσε ασθενείς, οι οποίοι έπασχαν από ανίατη ασθένεια, αποσπώντας τους χρηματικά ποσά.</p>
<p>Ειδικότερα ο 63χρονος καταζητούμενος, αρχηγικό μέλος της σπείρας, εμφανιζόταν σε ασθενείς ως μεσάζων για την προμήθεια «ειδικού φαρμάκου», το οποίο δήθεν παρασκευάζεται σε ειδικά εργαστήρια από Ρώσους ερευνητές, κατόπιν λήψεως DNA του αρρώστου και με τη βοήθεια του οποίου θα θεραπευόταν η ανίατη ασθένεια από την οποία έπασχαν. Για την απόκτησή του τούς έπειθε να καταβάλουν τμηματικά διάφορα χρηματικά ποσά.</p>
<p>Τα υπόλοιπα μέλη της σπείρας εμφανίζονταν στους παθόντες και τους έπειθαν, ισχυριζόμενοι ότι και οι ίδιοι έχουν κατά το παρελθόν ιαθεί από παρεμφερείς ανίατες ασθένειες που αντιμετώπιζαν, λαμβάνοντας το προαναφερόμενο ειδικό φάρμακο.</p>
<p><strong>Η καταγγελία ασθενή<br />
</strong><br />
Στις 2 Ιανουαρίου του τρέχοντος έτους προσήλθε στο Τμήμα Προστασίας Περιουσιακών Δικαιωμάτων της Διεύθυνσης Ασφάλειας Αττικής ένας 55χρονος και κατήγγειλε ότι οι παραπάνω συλληφθέντες τον είχαν προσεγγίσει και ισχυριζόμενοι ότι θα του χορηγήσουν ειδικό πόσιμο φάρμακο, με το οποίο θα επιτυγχάνετο η ίαση της σοβαρής ασθένειας που αντιμετώπιζε, του απέσπασαν τμηματικά το χρηματικό ποσό των 95.000 ευρώ.</p>
<p>Στον καταγγέλλοντα χορηγήθηκε η πρώτη δόση του «ειδικού φαρμάκου», πλην όμως η κατάσταση της υγείας του επιδεινώθηκε.</p>
<p>Στις 11 Ιανουαρίου καθορίστηκε συνάντηση, για την παράδοση της δεύτερης δόσης του φαρμάκου, αρχικά στην περιοχή Αγ. Αποστόλων Καλάμου Αττικής και στη συνέχεια στην Χαλκίδα. Κατά την παράδοση της ουσίας στον παθόντα, αστυνομικοί που επιτηρούσαν τον χώρο επενέβησαν, συνέλαβαν το 44χρονο και τον 59χρονο και κατάσχεσαν το φιαλίδιο που περιείχε υγρό άγνωστης χημικής σύστασης. Στη συνέχεια και σε συνεργασία με αστυνομικούς της Υποδιεύθυνσης Ασφάλειας Λάρισας και του Α.Τ. Καλάμου συνελήφθησαν και τα υπόλοιπα μέλη της εγκληματικής ομάδας.</p>
<p>Στην κατοχή τους και σε έρευνες στις κατοικίες τους βρέθηκαν και κατασχέθηκαν:</p>
<p>Το χρηματικό ποσό των 30.780 ευρώ<br />
34 χρυσές λίρες Αγγλίας.<br />
Δύο οχήματα τύπου JEEP.<br />
Βιβλιάρια καταθέσεων.<br />
Ιατρικές συνταγογραφήσεις<br />
ένα φιαλίδιο με υγρό διάλυμα<br />
τρία ξίφη<br />
μια πτυσσόμενη ράβδος και<br />
μια μεταλλική λεπίδα.<br />
Με δεδομένο την ανεύρεση ιατρικών συνταγογραφήσεων και ανυπόγραφων ιατρικών βεβαιώσεων στην κατοικία του 63χρονου αναζητούμενου, εκτιμάται ότι με την ίδια μέθοδο έχουν εξαπατηθεί και άλλα άτομα που αντιμετωπίζουν σοβαρά προβλήματα υγείας. </p>
<p>Οι συλληφθέντες, με τη δικογραφία που σχηματίσθηκε εις βάρος τους, οδηγήθηκαν στον Εισαγγελέα Πλημμελειοδικών Αθηνών, ενώ τα επόμενα 24ωρα αναμένεται να δοθούν στη δημοσιότητα τα στοιχεία και οι φωτογραφίες τους για τον εντοπισμό και τυχόν άλλων θυμάτων τους.</p>



Πηγή : eReportaz