Το ΚΗ' Ετήσιο Συνέδριο της ΟΣΦΕ πραγματοποιείται σε μια κρίσιμη στιγμή για την πορεία του φαρμακευτικού κλάδου. Οι ανάγκες των καιρών επιβάλλουν στο συνεταιριστικό κίνημα να προχωρήσει αποφασιστικά και με τόλμη, προτάσσοντας την εξυπηρέτηση της υγείας των πολιτών και την επιβίωση του φαρμακείου μέσα από νέες μορφές συνεργασιών και υπηρεσιών.
Με κεντρικό μήνυμα «Ο ρόλος του φαρμακείου ως μέρος της Πρωτοβάθμιας Φροντίδας Υγείας. Συμβολή στην υγεία των πολιτών και στη μείωση των δαπανών υγείας», το Συνέδριο διοργανώνεται από την Ομοσπονδία Συνεταιρισμών Φαρμακοποιών Ελλάδος (ΟΣΦΕ), σε συνεργασία με τον ΠΡΟΣΥΦΑΠΕ και τον ΠΕΙΦΑΣΥΝ, στις 6 και 7 Ιουνίου 2015, στο Ίδρυμα Ευγενίδου-Planetarium.
Η φετινή διοργάνωση αποτελεί τομή στην ιστορία των συνεδρίων της ΟΣΦΕ, καθώς για πρώτη φορά δεν θα το παρακολουθήσουν μόνον οι αντιπρόσωποι των τοπικών συνεταιρισμών, αλλά στις 6 Ιουνίου θα είναι ανοικτό για όλους τους φαρμακοποιούς.
Ενδεικτική του ενδιαφέροντος που συγκεντρώνει το συνέδριο είναι η συμμετοχή των κ.κ.: Γιώργου Σταθάκη, υπουργού Υποδομών, Ναυτιλίας και Τουρισμού, Γιάννη Μπασκόζου, γενικού γραμματέα Υπουργείου Υγείας, και Ρένας Δούρου, περιφερειάρχη Αττικής.
Κατά τη διάρκεια του συνεδρίου θα συζητηθούν θέματα που έχουν σχέση με τη δημόσια υγεία, την ανάπτυξη μέσω των συνεταιριστικών δομών, τα δίκτυα και τη λειτουργία των φαρμακείων. Στη συζήτηση θα λάβουν μέρος εκπρόσωποι από τους φορείς του φαρμάκου και της οικονομίας, καθώς και επιφανείς συνεταιριστές από την Ευρώπη και τις ΗΠΑ.
Στο πλαίσιο των εργασιών του συνεδρίου θα πραγματοποιηθούν τρία στρογγυλά τραπέζια:
• «Ανάπτυξη. Οι Συνεταιρισμοί των φαρμακείων, παράγοντας κοινωνικής ανάπτυξης της κοινωνικής οικονομίας στη χώρα», με τη συμμετοχή από την πλευρά της Πολιτείας του υπουργού Οικονομίας, Υποδομών, Ναυτιλίας και Τουρισμού κ. Γιώργου Σταθάκη
• «Δημόσια Υγεία: Η αλήθεια ανάμεσα στους αριθμούς και τις πραγματικές ανάγκες των πολιτών», με τη συμμετοχή εκπροσώπων από το Υπουργείο Υγείας και τους φορείς του φαρμάκου
• «Δίκτυα φαρμακείων: η διεθνής και η ελληνική εμπειρία, οι προκλήσεις και η προοπτική τους», με τη συμμετοχή των κ.κ. Diogo Gouveia, προέδρου φαρμακαποθηκών Πορτογαλίας, μέλους δικτύου φαρμακείων «HOLON», και Dan Steiber, R. Ph., Editor in Chief , Specialty Pharmacy Times