<p>Την παραίτηση του υπουργού Υγείας, Παναγιώτη Κουρουμπλή, ζητά η Νέα Δημοκρατία, κατηγορώντας τον ότι την ώρα που «διαβεβαίωνε με επίσημη διαρροή του στο κρατικό πρακτορείο ειδήσεων ΑΠΕ-ΜΠΕ, ότι δεν του ζητήθηκε να δεσμευτούν τα ταμειακά διαθέσιμα των νοσοκομείων, την ίδια στιγμή απέστελλε σε όλα τα νοσοκομεία ρητή εντολή μεταφοράς των διαθεσίμων τους σε λογαριασμό της Τράπεζας της Ελλάδος».</p>
<p>Στη σχετική ανακοίνωση του γραφείου Τύπου της Νέας Δημοκρατίας, επισυνάπτεται και η σχετική εντολή, που υπογράφεται από την προϊσταμένη του Τμήματος Οικονομικής Διαχείρισης Υγειονομικής Περιφέρειας Αττικής, κ. Κατοστάρα προς τα νοσοκομεία όλης της χώρας, με την οποία και κοινοποιείται η Πράξη Νομοθετικού Περιεχομένου, η οποία και αφορά την υποχρέωση των Φορέων Γενικής Κυβέρνησης να μεταφέρουν τα ταμειακά διαθέσιμά σε λογαριασμούς Ταμειακής Διαχείρισης της Τράπεζας της Ελλάδας.</p>
<p>Όπως αναφέρει χαρακτηριστικά η Νέα Δημοκρατία στην ανακοίνωσή της, μετά από αυτή την αποκάλυψη, «ο Παναγιώτης Κουρουμπλής δεν μπορεί να σταθεί πλέον ούτε ένα λεπτό στη θέση του». </p>