Οδηγίες για την αντιμετώπιση του επερχόμενου καύσωνα εξέδωσε το υπουργείο Υγείας, μετά την πρόγνωση της ΕΜΥ, σύμφωνα με την οποία τις επόμενες πέντε ημέρες θα επικρατήσουν στη χώρα υψηλές θερμοκρασίες, που σε ορισμένες περιοχές θα ξεπεράσουν και τους 41 βαθμού Κελσίου.
Ιδιαίτερη προσοχή πρέπει να δείξουν οι αποκαλούμενες ομάδες υψηλού κινδύνου, δηλαδή τα άτομα άνω των 65 ετών, τα άτομα που πάσχουν από χρόνια νοσήματα, καθώς και τα άτομα τα οποία παίρνουν φάρμακα για χρόνια νοσήματα, τα οποία μάλιστα θα πρέπει να συμβουλευτούν τον γιατρό τους για ενδεχόμενη τροποποίηση της δοσολογίας κατά την περίοδο των υψηλών θερμοκρασιών.
Παράλληλα, το υπουργείο Υγείας έχει ζητήσει από νοσοκομεία και κέντρα υγείας να βρίσκονται σε ετοιμότητα τις επόμενες μέρες, προκειμένου να αντιμετωπιστούν τα πιθανά προβλήματα των πολιτών από τις υψηλές θερμοκρασίες.
Αναλυτικά, οι οδηγίες που εξέδωσε υπουργείο Υγείας για τις ημέρες του καύσωνα έχουν ως εξής:
-Αποφυγή έκθεσης στο ηλιακό φως.
-Αναζήτηση σκιερών και δροσερών μερών.
-Προτίμηση στα ανοιχτόχρωμα και ελαφρά ρούχα και κάλυψη κεφαλιού (χρήση, ομπρέλας κ.λπ.).
-Αποφυγή βαριάς σωματικής εργασίας.
-Ιδιαίτερη προσοχή στη διατροφή, όπως, πρόσληψη άφθονων υγρών, κατά προτίμηση νερού και φυσικών χυμών, αποφυγή των οινοπνευματωδών ποτών, ολιγοθερμική δίαιτα, που θα περιλαμβάνει κυρίως λαχανικά και πάσης φύσεως φρούτα, με περιορισμό των λιπαρών, συχνά λουτρά και ελαφρύ ντύσιμο σε βρέφη και παιδιά.
Το υπουργείο Υγείας εφιστά την προσοχή και στις αποκαλούμενες ομάδες υψηλού κινδύνου του καύσωνα, που είναι τα άτομα ηλικίας άνω των 65 ετών, τα άτομα που πάσχουν από χρόνια νοσήματα, όπως καρδιοπάθειες, νεφροπάθειες, πνευμονοπάθειες, ηπατοπάθειες, σακχαρώδη διαβήτη κ.λπ. και τα άτομα τα οποία, για καθαρά ιατρικούς λόγους, παίρνουν φάρμακα για τα χρόνια νοσήματά τους, όπως διουρητικά, αντιχολινεργικά, ψυχοφάρμακα, ορμονούχα (συμπεριλαμβανομένης της ινσουλίνης και των αντιδιαβητικών δισκίων). Ιδιαίτερα κατά την περίοδο των υψηλών θερμοκρασιών περιβάλλοντος θα πρέπει να συμβουλεύονται τον γιατρό τους για ενδεχόμενη τροποποίηση της δοσολογίας.