<b>Οι γιορτές των Χριστουγέννων και του νέου έτους μπορεί να συνοδεύονται από στρες και δύσκολες στιγμές. </b>

Παρά το γεγονός ότι πρόκειται για μια εποχή του χρόνου που χαρακτηρίζεται από χαρά, ευτυχία, αγάπη, οικογενειακή θαλπωρή,  συναντήσεις με αγαπημένα πρόσωπα και φίλους, εντούτοις δημιουργούνται καταστάσεις που αυξάνουν τις σκοτούρες και την ένταση.

Με λίγη προσοχή και εφόδια κάποιες γνώσεις, είναι δυνατόν να απομακρύνουμε με επιτυχία τους παράγοντες που μπορούν να αφαιρούν από τη μαγεία των ημερών.

<b>Οι κυριότεροι λόγοι που δημιουργούν στρες κατά τις προετοιμασίες και κατά τη διάρκεια των γιορτών είναι η προσδοκία για ιδανικά Χριστούγεννα και Πρωτοχρονιά, η έλλειψη χρόνου, η αγορά των δώρων και το οικονομικό πρόβλημα.</b>
<div>
<div class="bannergroup">
<div class="banneritem">
<div class="clr">Πρέπει να είμαστε ρεαλιστές σχετικά με τις προβλέψεις και τις προσδοκίες μας για ιδανικές γιορτές. Οι μέρες των γιορτών είναι μέρες όπως οι άλλες και έτσι δεν είναι δυνατόν τα οποιαδήποτε ζητήματα που υπάρχουν, να εξαφανίζονται ή να μην προκύπτουν καινούργιες δυσκολίες.</div>
</div>
</div>
</div>
<span class="highlight1">Τα προβλήματα θα υπάρχουν, τίποτα δεν πρόκειται να είναι τέλειο και έτσι δεν πρέπει να νιώθουμε απογοήτευση, θυμό και ένταση κάθε φορά, που κάτι καινούργιο και δύσκολο προκύπτει.</span>

Γνωρίζοντας ότι οι δυσκολίες και τα προβλήματα είναι αναπόφευκτο μέρος της καθημερινής μας ζωής ακόμη και στις γιορτές, θα είμαστε σε θέση να αντιμετωπίζουμε πιο ψύχραιμα και αποτελεσματικά κάθε αντιξοότητα.

Αυτό βέβαια ισχύει και για το οικογενειακό περιβάλλον. Στις συγκεντρώσεις των συγγενών κατά τις γιορτές, μπορεί να υπάρχουν στιγμές έντασης μεταξύ διαφόρων μελών αλλά αυτό είναι αναμενόμενο σε σύνολα ανθρώπων. Ο ήπιος τρόπος, η ανοικτή και ειλικρινής επικοινωνία, απομακρύνουν τις παρεξηγήσεις και συμβάλλουν στην ψυχική γαλήνη όλων.

Η τήρηση των οικογενειακών παραδόσεων και εθίμων, όσο απλά και αν είναι, συμβάλλουν στην αναπόληση παλαιότερων θετικών εμπειριών και συσφίγγουν τις σχέσεις μεταξύ των συγγενών.

<b>Η έλλειψη χρόνου, είναι βασική πηγή στρες για όλους, τόσο πριν όσο και κατά τη διάρκεια των γιορτών. </b>

Η έγκαιρη αγορά των δώρων, αφαιρεί μεγάλο μέρος του στρες λόγω έλλειψης χρόνου. Οι πολλές προσκλήσεις σε κάθε μορφής εκδηλώσεις και πάρτι, μειώνουν τον πολύτιμο διαθέσιμο χρόνο. Είναι λοιπόν αναγκαίο να λέμε όχι σε κάποια πράγματα.

Χρόνος χρειάζεται επίσης και για τον εαυτό μας. Η μείωση του ξέφρενου ρυθμού που ακολουθούμε είναι αναγκαίος για να μπορούμε να δίνουμε προς τους άλλους τον καλύτερο μας εαυτό.

Ο διαμοιρασμός των ευθυνών και αυτών που πρέπει να γίνουν, έχει διπλό όφελος. Αρχικά μειώνεται το βάρος που έχει ο καθένας να σηκώσει. Ταυτόχρονα όμως κάνοντας πράγματα μαζί με άλλους, μπορεί να είναι πιο εύκολο και ευκαιρία για να περάσουμε μαζί τους ευχάριστο, ποιοτικό χρόνο.

Η αγορά των δώρων μπορεί να είναι χρονοβόρα διαδικασία. Η αγορά ίδιων δώρων για διάφορους ανθρώπους ευκολύνει την κατάσταση. Επίσης διευκολυνόμαστε εάν από ένα κατάστημα, μπορούμε να προμηθευτούμε δώρα για πολλούς ανθρώπους.

Είναι επίσης χρήσιμο να έχουμε και λίγα δώρα για περίπτωση απρόβλεπτης ανάγκης. Μπορεί να έχουμε ξεχάσει κάποιον ή να πάρουμε δώρα από κάποιον απρόβλεπτα και να θέλουμε να ανταποδώσουμε.

<b>Όσο πιο γρηγορα αγοράσουμε τα δώρα τόσο πιο καλά είναι.</b> Εάν ακόμη καταφέρουμε και προγραμματίσουμε μια μόνο μέρα στην οποία θα εξασφαλίσουμε τα δώρα που θα δείχνουν την εκτίμηση μας προς τους άλλους φίλους και συγγενείς, είναι ακόμη καλύτερα.

<b>Η οικονομική πτυχή των γιορτών, είναι για πολλούς πονοκέφαλος.</b> Είναι σημαντικό ο καθένας να γνωρίζει τις δυνατότητες του, να βάζει ένα όριο πέρα από το οποίο δεν πρέπει να ξοδεύει περισσότερα. Για παράδειγμα δεν είναι σωστό για δώρα ή δραστηριότητες που θα κάνει κάποιος κατά τις γιορτές των Χριστουγέννων, να χρειάζεται να πληρώνει δόσεις για όλο το χρόνο που έρχεται.

Επιπρόσθετα υπάρχουν πολύ ευχάριστες και εποικοδομητικές δραστηριότητες που είναι δυνατόν να γίνονται με την οικογένεια και οι οποίες δεν στοιχίζουν.

<b>Και δεν πρέπει να ξεχνούμε ότι η ανθρώπινη επαφή, η προσωπική συνομιλία, ένα τηλεφώνημα κατά τις γιορτές, είναι πράγματα απλά, δεν κοστίζουν και κάνουν πολλούς ανθρώπους πολύ ευτυχισμένους.</b>

&nbsp;