Σχεδόν… αόρατο θα τείνει να είναι το προφυλακτικό στο μέλλον, καθώς επιστήμονες από το Πανεπιστήμιο του Κουίνσλαντ στην Αυστραλία κατάφεραν να κατασκευάσουν ένα πρωτοποριακό προφυλακτικό που υπόσχεται μέγιστη ασφάλεια και απόλαυση στο σεξ, και το οποίο θα είναι σημαντικά πιο λεπτό από τα σημερινά προφυλακτικά.

Αναλυτικότερα, οι επιστήμονες με επικεφαλής τον καθηγητή Ντάρεν Μάρτιν του Ινστιτούτου Εμβιομηχανικής και Νανοτεχνολογίας, κατάφεραν να αποσπάσουν τη νανοκυτταρίνη, μια πανάλαφρη στερεά ουσία, από ένα είδος χλόης, και τη χρησιμοποίησαν συνδυαστικά με το λάτεξ για την κατασκευή του νέου προφυλακτικού. 

Οι επιστήμονες, διαπίστωσαν ότι η νανοκυτταρίνη από τη χλόη του γένους spinifex βελτίωσε σημαντικά τις φυσικές ιδιότητες του λάτεξ, του υλικού που χρησιμοποιείται ως επί το πλείστον για την κατασκευή προφυλακτικών.

Το νέο προφυλακτικό είναι πολύ πιο λεπτό, πιο ανθεκτικό και πιο ελαστικό από τα κοινά προφυλακτικά που κυκλοφορούν στην αγορά σήμερα.

Ενδεικτικά αναφέρεται ότι ένα κοινό προφυλακτικό έχει πάχος 0,049 έως 0,121 χιλιοστά, ενώ ο Μάρτιν ευελπιστεί πως το νέο προφυλακτικό θα είναι περίπου 30% πιο λεπτό, και παράλληλα θα πληροί τις προϋποθέσεις ασφαλείας των προφυλακτικών που κυκλοφορούν στην αγορά.

Σημειώνεται ότι στο πλαίσιο των δοκιμών αντοχής που διενεργήθηκαν, διαπιστώθηκε ότι το νέο προφυλακτικό είναι εξαιρετικά ανθεκτικό, τόσο ως προς τη χωρητικότητά του όσο και ως προς την πίεση που μπορεί να δεχτεί.

Η χρήση της νανοτεχνολογίας για την κατασκευή προφυλακτικών εκτιμάται ότι μπορεί να οδηγήσει σε μείωση του κόστους παραγωγής, άρα και μείωση της τιμής διάθεσης. Η παράμετρος αυτή, σε συνδυασμό με τις «ελκυστικές» ιδιότητες των προφυλακτικών –αντοχή και αυξημένη αίσθηση– θα προωθήσει επίσης την ευρύτερη χρήση του δημοφιλούς μέσου αντισύλληψης, επιφέροντας μείωση στους δείκτες σεξουαλικώς μεταδιδόμενων λοιμώξεων.
