<div class="middle_middle_column_box_text">

Επιστήμονες απ’ όλο τον κόσμο, οι οποίοι συμμετείχαν σε ειδικό συμπόσιο που διοργάνωσε το Πανεπιστήμιο Χάρβαρντ, τίμησαν τον εκλιπόντα διακεκριμένο Βολιώτη καθηγητή της ιατρικής Δημήτρη Τριχόπουλο.

Το συμπόσιο «Cutter Lecture on Preventive Medicine» γίνεται κάθε χρόνο στο Χάρβαρντ από το 1912 και φέτος ήταν αφιερωμένο στον κορυφαίο επιδημιολόγο Δημήτρη Τριχόπουλο, που πέθανε την 1η Δεκεμβρίου του 2014.

Ο Δημήτρης Τριχόπουλος οδήγησε σε μοναδικές ανακαλύψεις, που άφησαν το στίγμα τους στην ανθρωπότητα - όπως ότι το παθητικό κάπνισμα αυξάνει τον κίνδυνο καρκίνο του πνεύμονα ή ότι ο ιός της ηπατίτιδας Β αυξάνει τον κίνδυνο καρκίνου του ήπατος.

Ο καθηγητής «έφυγε» από οξύ έμφραγμα του μυοκαρδίου σε ηλικία 76 ετών. Από το 1966, οπότε δημοσιεύθηκε η πρώτη εργασία έως και τον περασμένο Νοέμβριο, έχουν δημοσιευθεί στις μεγαλύτερες ιατρικές επιθεωρήσεις του πλανήτη σχεδόν 1.000 (σ.σ. είχε υποβάλλει για δημοσίευση αρκετές, οι οποίες δημοσιεύονται μετά θάνατον), ενώ στις 13 Ιουνίου του 2007 αναγορεύτηκε επίτιμος διδάκτορας της Ιατρικής Σχολής του Πανεπιστημίου Θεσσαλίας και του απονεμήθηκε το Χρυσό Μετάλλιο.

«Ηταν γενναιόδωρος, είχε ευγενική ψυχή και μία αέναη ερωτική σχέση με την επιστήμη της Επιδημιολογίας» είπε στην εναρκτήρια ομιλία της η Δρ Μισέλ Ουϊλιαμς, καθηγήτρια Δημοσίας Υγείας και πρόεδρος του Τμήματος Επιδημιολογίας του Χάρβαρντ, στο οποίο ο Δημήτρης Τριχόπουλος διατέλεσε επί δεκαετίες καθηγητής.

Η Δρ Ουϊλιαμς παρέθεσε απόσπασμα από συνέντευξη που είχε κάνει με τον καθηγητή και είχε δημοσιευθεί στην επιθεώρηση «Epidemiology».

Ο Δρ Ντέιβιντ Χάντερ, κοσμήτορας της Σχολής Δημοσίας Υγείας του Χάρβαρντ, ο οποίος, πλέον, έχει την έδρα του εκλιπόντος καθηγητή, θυμήθηκε τα χρόνια που ήταν φοιτητής του. «Δεν είχε διαφάνειες, απλώς μιλούσε. Και όλη η αίθουσα τον άκουγε μαγεμένη. Δεν θα ξεχάσω ποτέ πόσο με πίεζε, όταν ακόμα βρισκόμουν στις αρχές της σταδιοδρομίας μου, να δημοσιεύω τις εργασίες μου. Αυτό το επίπεδο αισιοδοξίας και γενναιοδωρίας τον έκανε τόσο ξεχωριστό».

Η Δρ Χριστίνα Μπάμια, από το Πανεπιστήμιο Αθηνών, ήταν μία από τις συμμετέχουσες στο συμπόσιο, που μίλησαν για τη συμβολή του καθηγητή στο Ευρωπαϊκό ερευνητικό πρόγραμμα CHANCES και άλλες μεγάλες μελέτες στην Ευρώπη και την Ελλάδα, ενώ η Δρ Λόρελαϊ Μούτσι, αναπληρώτρια καθηγήτρια Επιδημιολογίας, αποκάλεσε τον εκλιπόντα μέντορα και φίλο.

</div>