Μήνυμα κατά της παιδικής κακοποίησης στέλνει η οργάνωση Anar Foundation μέσα από μια καινοτόμα διαφήμιση που δεσπόζει στους δρόμους της Ισπανίας.

Πρόκειται για ένα πόστερ που δίνει διαφορετικό μήνυμα σε ενήλικες και σε παιδιά την ίδια στιγμή.

Η συγκεκριμένη οργάνωση δημιούργησε μια κυρτή επιφάνεια, που δείχνει διαφορετικές εικόνες ανάλογα με τη γωνία από την οποία κοιτάς την αφίσα. Αυτό έχει ως αποτέλεσμα, όταν οι μεγάλοι -ή οποιοσδήποτε πάνω από ένα συγκεκριμένο ύψος- κοιτούν τη διαφήμιση να βλέπουν μόνο την εικόνα ενός λυπημένου αγοριού και τα λόγια «Κάποιες φορές, η κακοποίηση των παιδιών είναι εμφανής μόνο σε αυτά που τη ζούνε».

Ωστόσο, όταν την κοιτά ένα παιδί βλέπει μελανιές στο πρόσωπο του παιδιού και διαβάζει ένα διαφορετικό μήνυμα: «Αν κάποιος σε χτυπάει, τηλεφώνησέ μας και θα σε βοηθήσουμε».

Η διαφήμιση απευθύνεται κυρίως στα παιδιά και σχεδιάστηκε έτσι ώστε το μήνυμα να είναι εμφανές σ’ αυτά και μόνο, ακόμη κι αν αυτός που τα κακοποιεί είναι μαζί τους και στέκεται δίπλα τους.