<p>Μια μέρα στο γραφείο αποκτά αυξημένη δυσκολία, όταν δεν έχει προηγηθεί καλός ύπνος το προηγούμενο βράδυ. Ευτυχώς, όμως, λύση υπάρχει, καθώς κάποιες τροφές μπορούν να μας αναζωογονήσουν και να μας «ξυπνήσουν», προσφέροντάς μας την απαραίτητα ενέργεια για να ολοκληρώσουμε τη μέρα! </p>
<p><strong>Πράσινο τσάι</strong></p>
<p>Προτιμήστε το αντί για καφέ. Το τσάι περιέχει θεανίνη και καφεΐνη, συνδυασμός που αυξάνει τη δημιουργικότητα, το χρόνο αντίδρασης και τη δυνατότητα να κάνει κάποιος πολλά πράγματα ταυτόχρονα. Λόγω της αλληλεπίδρασης της θεανίνης με συγκεκριμένους νευροδιαβιβαστές του εγκεφάλου, η ενέργεια που θα σας χαρίσει το τσάι δε θα σας προκαλέσει τρέμουλο, όπως συχνά προκαλεί ο καφές, αντίθετα θα σας θέσει σε εγρήγορση, ενώ θα διατηρήσετε την ηρεμία σας για να συνεχίσετε τη δουλειά σας.</p>
<p><strong>Μαύρη σοκολάτα</strong></p>
<p>Η κατανάλωση μαύρης σοκολάτας μπορεί είναι πολύ ωφέλιμη για τη διατροφή μας, λόγω της μικρής ποσότητας καφεΐνης που περιέχει, αλλά κυρίως λόγω της φαινυλεθυλαμίνης, η οποία διεγείρει την απελευθέρωση ντοπαμίνης. Η ντοπαμίνη είναι η χημική ουσία που παράγεται στον οργανισμό μας και όταν ερωτευόμαστε. Σχετικές έρευνες μάλιστα, έχουν δείξει ότι και μόνο η μυρωδιά μιας σοκολάτας μπορεί να διεγείρει την εγκεφαλική δραστηριότητα και να αυξήσει την προσοχή μας!</p>
<p><strong>Γιαούρτι</strong></p>
<p>Ένα γιαούρτι θα σας βοηθήσει να τονωθείτε. Η πρωτεΐνη του ελέγχει τα κέντρα επιβράβευσης του εγκεφάλου και μειώνει την τάση μας να φάμε κάτι για το οποίο θα μετανιώσουμε. Επίσης βοηθά στον καλύτερο έλεγχο του σακχάρου στο αίμα, ενεργοποιώντας την απελευθέρωση γλυκαγόνης. Επιλέξτε λοιπόν ένα γιαούρτι με 20-23 γραμμάρια πρωτεΐνης.</p>
<p><strong>Αμύγδαλα</strong></p>
<p>Σύμφωνα με τους επιστήμονες, τα αμύγδαλα παρέχουν ενέργεια μέσα από το μείγμα λιπαρών, φυτικών ινών και πρωτεΐνης, συνδυασμός που βοηθά στην τόνωση του οργανισμού μας αλλά και στην απώλεια βάρους. Παράλληλα, όσοι καταναλώνουν τακτικά αμύγδαλα και καρύδια, μειώνουν κατά πολύ και την πιθανότητα εμφράγματος στο μέλλον.</p>



Πηγή : eReportaz