Αυξάνεται κατά χιλιάδες ο αριθμός των νεκρών από την επιδημία του ιού Έμπολα στις χώρες της δυτικής Αφρικής, έχοντας φτάσει πλέον τις 7.573 σε σύνολο 19.463 επιβεβαιωμένων κρουσμάτων, σύμφωνα με όσα ανακοίνωσε σήμερα ο Παγκόσμιος Οργανισμός Υγείας.

Στη Σιέρα Λεόνε έχουν καταγραφεί τα περισσότερα κρούσματα, 9.004, ενώ ο μεγαλύτερος αριθμός θανάτων έχει καταγραφεί στη Λιβερία, 3.384, σύμφωνα με τα πιο πρόσφατα στοιχεία του ΠΟΥ.

Ιδιαίτερα ανησυχητική είναι και η εκτίμηση του Πέτερ Πίοτ, ενός από τους επιστήμονες που ανακάλυψαν τον ιό το 1976, ότι η επιδημία του ιού Έμπολα, το πρώτο θύμα της οποίας καταγράφηκε πέρυσι τον Δεκέμβριο, είναι πιθανό να διαρκέσει ως το τέλος του 2015.

«Αυτή θα είναι μια επιδημία με μια πολύ μακρά πορεία και μια δύσκολη πορεία. Πρέπει να είμαστε έτοιμοι για μια μακροπρόθεσμη προσπάθεια, μια διαρκή προσπάθεια ίσως για όλο το 2015», είπε χαρακτηριστικά ο Πίοτ στο BBC.
