Το υπουργείο Υγείας απορρίπτει με ανακοίνωσή του τις καταγγελίες για παρατυπίες στο διαγωνισμό για την πρόσληψη γιατρών στις ΜΕΘ των νοσοκομείων, τις οποίες έφερε στη Βουλή ο πρώην αναπληρωτής υπουργός Υγείας, Λεωνίδας Γρηγοράκος. 

Όπως ανέφερε σχετικά ο κ. Γρηγοράκος, γιατροί που συμμετείχαν στο διαγωνισμό καταγγέλλουν ότι δεν ελήφθησαν υπόψη στοιχεία των προσωπικών τους προσόντων. 

Απαντώντας στα παραπάνω, το υπουργείο Υγείας αναφέρει ότι σε δειγματοληπτικό έλεγχο της μοριοδότησης των γιατρών που είχε γίνει από το ΚΕΕΛΠΝΟ, διαπιστώθηκαν λάθη σε ποσοστό μεγαλύτερο του 70%.

Τελικά το υπουργείο προχώρησε σε επανέλεγχο όλων των φακέλων «προκειμένου να εξασφαλιστεί ότι η μοριοδότηση θα είναι απολύτως σύμφωνη με τα δημοσιευθέντα στην προκήρυξη κριτήρια».

Τέλος, το υπουργείο επιτίθεται στον ανεξάρτητο βουλευτή, αναφέροντας ότι «εκείνοι που σήμερα μας καταγγέλλουν για ‘‘παρέμβαση’’ είναι οι ίδιοι που πρόσφεραν διαχρονικά και συνεχίζουν να προσφέρουν πολιτική ασυλία σε ένα αποδεδειγμένα αδιαφανές, πελατειακό και διαπλεκόμενο με συμφέροντα καθεστώς στο ΚΕΕΛΠΝΟ που αυτή την περίοδο προωθείται η εξυγίανσή του». 
