Έναν 56χρονο, ο οποίος πυροβόλησε και σκότωσε σκύλο, συνέλαβαν αστυνομικοί σε αγροτική περιοχή των Σερρών, και σε βάρος του σχηματίσθηκε σχετική ποινική δικογραφία.

Tο περιστατικό συνέβη το πρωί της Τετάρτης. Σημειώνεται ότι ο δράστης κατείχε παράνομα το όπλο.

Το όπλο κατασχέθηκε και στον δράστη επιβλήθηκε διοικητικό πρόστιμο 30.000 ευρώ, ενώ την προανάκριση για την υπόθεση διενεργεί το Αστυνομικό Τμήμα Νέας Ζίχνης.

Το άτυχο τετράποδο ανήκε σε 54χρονο κτηνοτρόφο.

Με αφορμή το περιστατικό, επισημαίνεται από την Αστυνομία ότι <strong>ο βασανισμός, η κακοποίηση και η βάναυση μεταχείριση οποιουδήποτε ζώου αλλά και η αναίτια θανάτωσή του, είναι πράξεις που διώκονται σε βαθμό πλημμελήματος, τιμωρούνται δε με φυλάκιση και χρηματική ποινή.</strong>

Όπως τονίζεται σε σχετική ανακοίνωση, η ΕΛ.ΑΣ., στο πλαίσιο της ευαισθησίας και της υποχρέωσης για την εξάλειψη τέτοιων περιστατικών, προτρέπει τους πολίτες να ενημερώνουν τις κατά τόπους Αστυνομικές Αρχές για ανάλογα περιστατικά.