Η αντίστροφη μέτρηση για τα Χριστούγεννα έχει ξεκινήσει! Μέρες χαράς, αγάπης, θαλπωρής αλλά και προετοιμασίας του σπιτιού, ειδικά εάν περιμένετε καλεσμένους. Ακολουθούν εδώ μερικές χρηστικές συμβουλές για την καλύτερη και ευκολότερη οργάνωση του χώρου σας.

1. Πριν βγάλετε τα χριστουγεννιάτικα στολίδια από το πατάρι, κάντε μία γενική «φασίνα» στο σπίτι σας! Η σκόνη συσσωρεύεται σε σημεία του σπιτιού που δεν φροντίζουμε να καθαριστούν επιμελώς μέσα στον χρόνο αλλά που με τα φωτάκια αποτελούν σημείο αναφοράς και με αυτό τον τρόπο η σκόνη κάνει αισθητή την παρουσία της.

2. Μεταμορφώστε τη βεράντα σας σε χειμερινό σκηνικό! Καλύψτε τα έπιπλα με καρό κουβέρτες ή σκουρόχρωμα ριχτάρια, στολίστε με φωτάκια το κιγκλίδωμα και διακοσμήστε το τραπέζι με ένα ξύλινο δίσκο με ρόδια, καρύδια και ξύλα κανέλας.

3. Βάλτε γλάστρες με αλεξανδρινά στην είσοδο του σπιτιού σας. Το κόκκινο χρώμα τους, το χρώμα των γιορτών, θα μεταδώσει αμέσως στον επισκέπτη την γιορτινή ατμόσφαιρα που θα αντικρίσει μέσα στο σπίτι. Μπορείτε την γλάστρα να την καλύψετε με λινάτσα &amp; μην ξεχάσετε να βάλετε ένα βαθύ πιάτο από κάτω ώστε να κρατήσει το νερό από το πότισμα.

4. Κάντε λίστα των προσκεκλημένων σας, μερικές ημέρες πριν το τραπέζι βγάλτε το καλό σας σερβίτσιο για να το ελέγξετε και τοποθετήστε το σε σημείο που δεν σας δημιουργεί πρόβλημα μέσα στο σπίτι. Μην ξεχάσετε να υπολογίσετε και τα σκεύη σερβιρίσματος ανάλογα με το μενού που θα προσφέρετε.

5. Φρεσκάρετε τα καλά σας τραπεζομάντηλα και τις καλές σας πετσέτες. Σιδερώστε το καλό σας τραπεζομάντηλο πριν στεγνώσει εντελώς για καλύτερο αποτέλεσμα.

6. Κάντε εκκαθάριση στο ψυγείο σας. Θα σας χρειαστεί αποθηκευτικός χώρος ώστε να κάνετε προεργασία όσων φαγητών μπορείτε από τις προηγούμενες μέρες. Αφήστε για την ημέρα που θα έχετε καλεσμένους μόνο το ψήσιμο αυτών.

7. Ετοιμάστε ένα αρωματικό χώρου από φυσικά συστατικά. Σε ένα μικρό κατσαρολάκι βάλτε νερό, 2 ξύλα κανέλας, 1 κουταλάκι γαρίφαλλο, 3 μανταρίνια, λίγο φρέσκο τζίντζερ και αφήστε το να σιγοβράζει για μερικές ώρες. Προσοχή να προσθέτετε νερό όταν κρίνετε ότι είναι απαραίτητο. Με αυτόν τον τρόπο δίνεται το άρωμα των Χριστουγέννων στην ατμόσφαιρα, εξουδετερώνοντας τις μυρωδιές από τα φαγητά.

8.  Αποθηκεύστε σωστά το σερβίτσιο σας! Μην ξεχάσετε να βάλετε χαρτί κουζίνας ή λεπτό χαρτονάκι ανάμεσα στα πιάτα και τα σκεύη.

9. Πριν βγάλετε τις σακούλες των σκουπιδιών, καταμετρήστε τα καλά σας μαχαιροπήρουνα. Μερικές φορές τα κουταλάκια έχουν βρεθεί καταλάθος εκεί.

Και ο νοικοκύρης του σπιτιού Χρόνια Πολλά να ζήσει!

&nbsp;