Ο κόσμος γίνεται σταδιακά ένα ασφαλέστερο μέρος, όσον αφορά τουλάχιστον τον κίνδυνο να τραυματισθεί ένας άνθρωπος. Σύμφωνα με μια νέα διεθνή επιστημονική μελέτη, οι κάθε είδους τραυματισμοί έχουν μειωθεί σχεδόν κατά το ένα τρίτο σε σχέση με το 1990.

Η έρευνα «Παγκόσμιο Βάρος Ασθενειών και Τραυματισμών» (Global Burden of Diseases and Injuries), με επικεφαλής τη δρα Χουανίτα Χάαγκσμα του Πανεπιστημίου Ουάσιγκτον στο Σιάτλ, που δημοσιεύθηκε στο ιατρικό περιοδικό "Injury Prevention" (Πρόληψη Τραυματισμών), ανέλυσε τα τελευταία διαθέσιμα στατιστικά στοιχεία σχετικά με 26 αιτίες και 47 διαφορετικά είδη τραυματισμών σε 188 χώρες.

Η μελέτη αξιολόγησε τον αριθμό των τραυματισμών, τον αριθμό των θανάτων λόγω τραυματισμών και τον αριθμό των λεγόμενων «ετών DALY» (Disability Adjusted Life Years), τα οποία υπολογίζονται, αν προστεθούν τα χαμένα έτη λόγω θανατηφόρων τραυματισμών με τα έτη που ζει κανείς με αναπηρία λόγω τραυματισμού.

Οι περισσότεροι τραυματισμοί παγκοσμίως προκαλούνται από τροχαία ατυχήματα (το 29% του συνόλου) και ακολουθούν οι απόπειρες αυτοκτονίας (17,5%), οι πτώσεις (11,6%) και οι πράξεις βίας (8,5%).

&nbsp;