Με πανελλαδική αναστολή εκτέλεσης των παραπεμπτικών του Εθνικού Οργανισμού Παροχής Υπηρεσιών Υγείας (ΕΟΠΥΥ), απειλούν οι φυσικοθεραπευτές, ενώ την Τετάρτη, 10 Φεβρουαρίου, έχει προγραμματιστεί απεργία και συγκέντρωση διαμαρτυρίας έξω από το υπουργείο Υγείας στις 12 το μεσημέρι.

Όπως αναφέρει ο Πανελλήνιος Σύλλογος Φυσικοθεραπευτών, η έναρξη της αναστολής εκτέλεσης παραπεμπτικών θα τεθεί σε εφαρμογή, στην περίπτωση κατά την οποία αποβεί άκαρπη η νέα συνάντηση με τον πρόεδρο του ΕΟΠΥΥ, Σωτήρη Μπερσίμη, την Παρασκευή 12 Φεβρουαρίου. 

Οι φυσικοθεραπευτές ζητούν κατάργηση του clawback και των επιστροφών που, όπως αναφέρουν, τους «στερούν 6 μήνες το χρόνο δεδουλευμένες υπηρεσίες προς τους ασφαλισμένους και καταστρέφουν τα εργαστήρια φυσικοθεραπείας», καθώς και τη σύναψη μιας νέας σύμβασης (με συγκεκριμένο χρονοδιάγραμμα) που θα επιτρέπει στον συμβεβλημένο φυσικοθεραπευτή «να προσφέρει υπηρεσίες και να αποζημιώνεται εξολοκλήρου για τις υπηρεσίες του».
