<p>Δικαιώθηκαν δέκα χρόνια μετά οι γονείς 27χρονης κοπέλας, που μπήκε στο νοσοκομείο για μια απλή επέμβαση αφαίρεσης αμυγδαλών, αλλά δεν βγήκε ποτέ ζωντανή. </p>
<p>Αναλυτικότερα, η υγιέστατη 27χρονη κοπέλα μπήκε στις 4 Μαρτίου του 2004 στο χειρουργείο του νοσοκομείου Κοργιαλένειο – Μπενάκειο για αφαίρεση αμυγδαλών, αλλά πέθανε, όπως μαρτυρούν τα στοιχεία, από λάθος του αναισθησιολόγου. </p>
<p>Η άτυχη κοπέλα υπέστη καρδιακή ανακοπή και στην συνέχεια εγκεφαλική νέκρωση, καθώς δεν έγινε έγκαιρα καρδιοαναπνευστική ανάνηψη, με συνέπεια να μείνει «φυτό» για 36 μέρες και τελικά να χάσει την μάχη για τη ζωή.</p>
<p>Οι γονείς της προσέφυγαν στην Δικαιοσύνη, και τελικά, το Συμβούλιο της Επικρατείας μετά από μία δεκάχρονη διαδρομή στα Διοικητικά Δικαστήρια, επικύρωσε την υποχρέωση του νοσοκομείου να καταβάλει στον πατέρα και την μητέρα της άτυχης κοπέλας ως αποζημίωση, το ποσό των 400.000 ευρώ για την ψυχική οδύνη που τους προκάλεσε ο θάνατος της κόρης τους.</p>



Πηγή : eReportaz