Αν αναλογιστεί κανείς ότι αυτή τη στιγμή έχουμε περίπου 700.000 άτομα τα οποία έχουν διαγνωσθεί ότι πάσχουν από Σακχαρώδη Διαβήτη και άλλα 300.000, που εκτιμάται ότι είναι διαβητικοί χωρίς να το γνωρίζουν, η ασθένεια του διαβήτη αφορά ένα σημαντικό μέρος του πληθυσμού της χώρας.
Η συνεχώς αυξανόμενη τάση της νόσου στη χώρα μας υποδεικνύουν και αποδεικνύουν περισσότερο στις μέρες μας, την αναγκαιότητα ευαισθητοποίησης και ενημέρωσης της κοινωνίας, αναφορικά με τον Σακχαρώδη Διαβήτη.

Η ΜΚΟ ΜΕ ΟΔΗΓΟ ΤΟΝ ΔΙΑΒΗΤΗ- Κάρτα Διαβήτη οργανώνει και παρουσιάζει την Ενημερωτική Καμπάνια «Διάδωσέ το».
Σκοπός της καμπάνιας είναι, ακριβώς, να «διαδοθούν» μηνύματα πρόληψης, κατανόησης και αντιμετώπισης της νόσου σε όσο το δυνατόν μεγαλύτερο κοινό.

Η έναρξη της καμπάνιας «Διάδωσέ το», θα πραγματοποιηθεί τη Δευτέρα 20 Απριλίου 2015.
Συγκεκριμένα:
ΠΡΩΙ:
Το πρωί και ώρα 11:30, θα πραγματοποιηθεί στο Divani Caravel (Βασιλέως Αλεξάνδρου 2, Αθήνα), Συνέντευξη Τύπου όπου θα ανακοινωθεί κι επίσημα η έναρξη του «Διάδωσέ το».
Με το πέρας της Συνέντευξης Τύπου, θα γίνει και η επίσημη πρώτη παρουσίαση της ειδικής έκδοσης - Λεύκωμα με τον τίτλο «Διάδωσέ το».
Μια ομάδα αναγνωρίσιμων και αγαπημένων προσωπικοτήτων από το χώρο της τέχνης, της μουσικής, της δημοσιογραφίας και του θεάματος, φωτογραφήθηκαν από το φακό του Γιώργου Καλφομανώλη, και επικοινώνησαν σημαντικά και δυνατά μηνύματα για τη νόσο του Σακχαρώδη Διαβήτη. Το υλικό αυτό, χρησιμοποιήθηκε για τη δημιουργία της ειδικής αυτής έκδοσης και θα διανεμηθεί δωρεάν σε ιατρούς , ασθενείς , νοσοκομεία, διαβητολογικά κέντρα.

ΒΡΑΔΥ:
Το βράδυ της ίδιας μέρας , θα πραγματοποιηθεί η κεντρική εκδήλωση στο El Convento Del Arte (Βιργινίας Μπενάκη 7, Μεταξουργείο) και ώρα 8.30 .
Θα παρευρεθούν ιατροί, εκπρόσωποι φορέων, δημοσιογράφοι, εκπρόσωποι εταιρειών και αρκετοί από τους αναγνωρίσιμους-συμμετέχοντες στο Λεύκωμα «Διάδωσέ το».

• Κατά τη διάρκεια της βραδιάς, θα πραγματοποιηθεί η δημοπρασία της Συλλεκτικής κονσόλας PlayStation 4 (PS).
Η Sony Computer Entertainment, επέλεξε μεταξύ άλλων, τη ΜΚΟ Με Οδηγό το Διαβήτη – Κάρτα Διαβήτη, να διαθέσει προς δημοπρασία μια Συλλεκτική κονσόλα “PlayStation®4(PS4™) 20th Anniversary Edition” , στα πλαίσια της επετείου των 20 χρόνων από την κυκλοφορία του πρώτου PlayStation (PS).
Τα έσοδα της δημοπρασίας θα διατεθούν στο Μητροπολιτικό Κοινωνικό Ιατρείο Ελληνικού.

• Η βραδιά θα κλείσει με τον κο Μίμη Πλέσσα να μας τιμά, παρουσιάζοντας στο πιάνο τη νέα του δισκογραφική δουλειά.