Το ΚΔΣ του Πανελληνίου Συλλόγου Φυσικοθεραπευτών εκφράζει την έντονη δυσαρέσκεια του κλάδου των ελεύθερων επαγγελματιών φυσικοθεραπευτών για τις ασφαλιστικές ρυθμίσεις μου ετοιμάζονται να εφαρμοστούν και είδαν το φως της δημοσιότητας.
Θεωρούμε ότι οι παράλογες ληστρικές ρυθμίσεις του σχεδίου Νόμου για το ασφαλιστικό δεν πρέπει να προχωρήσουν.
Καταργούν στην πράξη την ιδιωτική πρωτοβουλία και αφανίζουν οριστικά τον στυλοβάτη της οικονομίας, τον Έλληνα ελεύθερο επαγγελματία.
Ενώ το αρμόδιο υπουργείο θεωρεί ότι το μέσο εισόδημα του ελεύθερου επαγγελματία είναι 7.500 ευρώ, αγνοεί το γεγονός ότι το 50% δεν αποδίδει τις ασφαλιστικές του εισφορές και ότι αυτοί τελικά που καταφέρνουν ακόμη να επιζήσουν θα καταστραφούν.
Όλοι αυτοί που δηλώνουν εισοδήματα πάνω από 15.000 ευρώ το χρόνο θα επιβαρυνθούν υπέρογκα, διπλασιάζοντας και τριπλασιάζοντας τις εισφορές τους και στην ουσία θα σβήσουν.
Θα σβήσουν καθώς η συνολική επιβάρυνση στο φορολογητέο τους εισόδημα θα εκτοξευτεί στο 70% μαζί με τους φόρους και τις λοιπές επιβαρύνσεις.
Το εισόδημα του μικροελευθεροεπαγγελματία φυσικοθεραπευτή προέρχεται από την συνεργασία του με τον ΕΟΠΥΥ και ως εκ τούτου είναι το πραγματικό και φορολογητέο εξ ολοκλήρου, φορολογητέο ακόμη και σε ποσά που δεν έχει εισπράξει μέσα στο έτος και αναγκάζεται να δηλώνει, λόγω της παράλογης φορολογικής νομοθεσίας.
Μήπως η κυβέρνηση θέλει να δώσει και άλλα μεγαλύτερα κίνητρα φοροδιαφυγής;
Μήπως η κυβέρνηση έχει λάβει ήδη την απόφαση να εξαφανίσει όλους τους μικρομεσαίους και να παραχωρήσει όλη την οικονομική δραστηριότητα της χώρας σε μεγάλα τραστ που θα απασχολούν τον Έλληνα εργαζόμενο για ένα κομμάτι ψωμί.
Οι φυσικοθεραπευτές της Ελλάδας καταγγέλλουν τις αρρωστημένες σκέψεις και προτάσεις που μόνο κακό κάνουν στον έντιμο ελευθεροεπαγγελματία και τελικά καταστρέφουν οριστικά τον παραγωγικό ιστό και γκρεμίζουν από τα θεμέλια την ίδια τη χώρα.
Οι φυσικοθεραπευτές της Ελλάδας δηλώνουν ότι αντιστρατεύονται τέτοιου είδους λογικές και πρακτικές και συστρατεύονται με τους άλλους επιστημονικούς συλλόγους της χώρας και μαζί με τους άλλους ελεύθερους επαγγελματίες, θα συμμετάσχουν στις οποιεσδήποτε κινητοποιήσεις υπάρξουν, σαν αντίδραση στα νέα μέτρα που προωθούνται.