<div class="text-body">

Οι<strong> βρετανικές ασφαλιστικές</strong> πληρώνουν<strong> £77 εκατ. την ημέρα</strong>, σύμφωνα με τα στοιχεία που προκύπτουν από μελέτη της <strong>Ένωσης Βρετανών Ασφαλιστών (ABI)</strong>. Η μελέτη με τίτλο <strong>"Key Facts 2015" </strong>αποκαλύπτει με ποιον τρόπο η <strong>ασφαλιστική βιομηχανία</strong> βοηθάει τα νοικοκυριά και τις επιχειρήσεις να αντιμετωπίσουν απρόσμενα γεγονότα μέσω των ασφαλιστικών προϊόντων που προσφέρονται στους <strong>καταναλωτές</strong>.

Όπως αποκαλύπτει η μελέτη, οι <strong>ασφαλιστικές</strong> πληρώνουν καθημερινά σχεδόν £8,2 εκατ. σε <strong>αποζημιώσεις</strong> που αφορούν την ασφάλιση περιεχομένου κατοικίας (επισκευές σπιτιών, αντικατάσταση περιεχομένου). Σύμφωνα με τα στοιχεία, 1 στα 5 βρετανικά νοικοκυριά δεν διαθέτει ασφάλιση περιεχομένου κατοικίας.

Όσο αφορά τα ασφαλιστικά προϊόντα κλάδου ζωής και υγείας και προστασίας εισοδήματος, μόνο 1 στα 4 βρετανικά νοικοκυριά (24%) έχει ασφάλεια ζωής ενώ οι <strong>ασφαλιστικές</strong> πληρώνουν περισσότερα από £9 εκατ. την μέρα για την οικονομική στήριξη των οικογενειών που κατέχουν συμβόλαια στον συγκεκριμένο κλάδο.

Συνολικά, οι <strong>αποζημιώσεις</strong> που καταβάλλονται καθημερινά από τις<strong> βρετανικές ασφαλιστικές</strong> κατανέμονται ως εξής:
<ul>
	<li><strong>£27 εκατ.</strong> προς τους οδηγούς για την επισκευή των οχημάτων τους και για την κάλυψη σωματικών βλαβών.</li>
	<li><strong>£13 εκατ.</strong> σε αξιώσεις κλάδου ιδιοκτησίας, εκ των οποίων τα £8,2 εκατ. αφορούν ιδιοκτήτες ακινήτων, και τα £4,7 εκατ. αφορούν ιδιοκτήτες επιχειρήσεων και εμπορικές απαιτήσεις.</li>
	<li><strong>£9 εκατ.</strong> στην ασφάλιση υγείας, στην προστασία εισοδήματος και στην ασφάλιση ζωής.</li>
	<li><strong>£9 εκατ.</strong> σε αξιώσεις αστικής ευθύνης, όπως η ευθύνη των εργοδοτών.</li>
	<li><strong>£9 εκατ.</strong> σε αξιώσεις ατυχημάτων και υγείας.</li>
	<li><strong>£7 εκατ.</strong> για την ιατρική περίθαλψη κατόχων συμβολαίων υγείας.</li>
	<li><strong>£1,6 εκατ.</strong> για την ιατρική περίθαλψη κατοικίδιων ζώων.</li>
	<li><strong>£1 εκατ.</strong> σε κατόχους συμβολαίων ταξιδιωτικής ασφάλισης που βρίσκονται στο εξωτερικό και χρήζουν ιατρικής φροντίδας.</li>
</ul>
Όπως δείχνουν τα στοιχεία της μελέτης, την προηγούμενη χρονιά υπήρχαν 20,8 εκατ. ατομικά συνταξιοδοτικά συμβόλαια σε ισχύ.

Από τη μελέτη προκύπτει επίσης, ότι η<strong> ασφαλιστική βιομηχανία</strong> αποτελεί βασικό παράγοντα της βρετανικής οικονομίας καθώς οι<strong> βρετανικές ασφαλιστικές</strong>:
<ul>
	<li>Συμβάλλουν κατά £29 δισ. στο ΑΕΠ του Ηνωμένου Βασιλείου.</li>
	<li>Πληρώνουν περίπου £12 δισ. σε φόρους.</li>
	<li>Διαχειρίζονται περιουσιακά στοιχεία ύψους £1.9 τρισ.</li>
	<li>Η<strong> ασφαλιστική βιομηχανία</strong> απασχολεί συνολικά 334.000 άτομα.</li>
</ul>
<strong>Πώς αγοράζουν ασφάλιση οι πελάτες;</strong>

Σύμφωνα με τη μελέτη, οι πελάτες συνήθως αγοράζουν ασφαλιστικά προϊόντα κλάδου γενικών ασφαλίσεων, ενώ δεν προτιμούν τα μακροπρόθεσμα αποταμιευτικά προϊόντα.

Πάνω από τους μισούς (52%) κατόχους συμβολαίου αυτοκινήτου, και το ένα πέμπτο των κατόχων συμβολαίου ασφάλισης περιεχομένου κατοικίας αγοράζουν ασφάλεια είτε από μόνοι τους είτε μέσω ιστοσελίδων σύγκρισης τιμών.

Όσο αφορά όμως τα μακροπρόθεσμα αποταμιευτικά προϊόντα, οι <strong>καταναλωτές</strong> συνήθως συμβουλεύονται τους ειδικούς.

</div>