Σε ένα άτυπο “κούρεμα” δεκάδων εκατομμυρίων ευρώ, για οφειλές προς τους 2.200 φυσικοθεραπευτές όλης της χώρας από το 2010(!), έχει προχωρήσει η διοίκηση του ΕΟΠΥΥ. Με πρόσχημα την εκκαθάριση των απαιτήσεων και τη γραφειοκρατία στα Ταμεία ΙΚΑ, Οίκο Ναύτου και ΤΥΔΚΥ, ο Οργανισμός αρνείται πεισματικά να εξοφλήσει τα οφειλόμενα, τα οποία εκτιμάται ότι ανέρχονται σήμερα περίπου στα 70 εκατομμύρια ευρώ.

Το Κ.Δ.Σ. του ΠΣΦ υπενθυμίζει για μια ακόμη φορά ότι η διαδικασία πληρωμών δεν προχωράει, παρά το γεγονός ότι οι ιδιωτικές ελεγκτικές εταιρείες έχουν ολοκληρώσει το έργο τους στο σύνολο σχεδόν των παρόχων. Οι συμβεβλημένοι με τον ΕΟΠΥΥ φυσικοθεραπευτές βρίσκονται σε απόγνωση, καθώς η διοίκηση του Οργανισμού μεθοδεύει την εξόφληση του Ιανουαρίου του 2015, αφήνοντας σε εκκρεμότητα όλες τις προηγούμενες οφειλές.

Ο πρόεδρος του Πανελλήνιου Συλλόγου Φυσικοθεραπευτών (ΠΣΦ), κ. Γιώργος Μπάκας, κρούει τον κώδωνα του κινδύνου αναφέροντας ότι: «Η τακτική αυτή οδηγεί σε οικονομική ασφυξία τους συμβεβλημένους φυσικοθεραπευτές, χωρίς να διαφαίνεται κάποια προοπτική αντιμετώπισης του προβλήματος. Η νέα πολιτική ηγεσία πρέπει να υπερασπιστεί, όχι με λόγια αλλά με πράξεις, τον δημόσιο χαρακτήρα της Υγείας ως κοινωνική παροχή και ως συνταγματικό δικαίωμα των πολιτών. Δεν μπορεί η πολιτεία να παρέχει δωρεάν υπηρεσίες στους πολίτες, σε βάρος των ιδιωτών παρόχων. Δεν μπορεί, επίσης, την ώρα που δεν είναι συνεπής έναντι των παρόχων, να επιβάλλει επί δικαίων και αδίκων οριζόντιες περικοπές, όπως το “claw – back”».
Ο Πανελλήνιος Σύλλογος Φυσικοθεραπευτών θεωρεί αυτονόητη την κατάργηση του “claw-back” - του απαράδεκτου αυτού μέτρου – και υπογραμμίζει ότι οι πάροχοι πρέπει να πληρώνονται στην ώρα τους και με βάση αυτά που εκτελούν. Η κυβέρνηση πρέπει να έχει ως πρωτεύοντα στόχο την εξάλειψη της διαφθοράς από όπου και αν προέρχεται και να μην παρεμβαίνει εκ των υστέρων, υποχρεώνοντας τους πάντες να μοιράζονται τη ζημιά που έχει προκαλέσει με την αδράνειά της.

Η κατάσταση με τα ληξιπρόθεσμα επιδεινώνεται διαρκώς και κάθε μήνα οι οφειλές του ΕΟΠΥΥ προς τους συμβεβλημένους φυσικοθεραπευτές αυξάνονται κατά 5,5 εκατομμύρια ευρώ. Το αδιέξοδο αυτό βάζει σε κίνδυνο τη λειτουργία των φυσικοθεραπευτηρίων και 5.000 θέσεις εργασίας.

Αναλυτικά τα στοιχεία για τις οφειλές του ΕΟΠΥΥ προς τους συμβεβλημένους φυσικοθεραπευτές:

• Τα Ταμεία, ο Οίκος Ναύτου, το ΤΥΔΚΥ και το ΙΚΑ οφείλουν για υπηρεσίες σε ασφαλισμένους τους από το 2010. Η εξόφληση των ληξιπρόθεσμων αυτών οφειλών είναι εξαιρετικά δύσκολη, καθώς υπάρχει εμπλοκή με τους κωδικούς δαπανών

• Ο ΟΠΑΔ οφείλει ακόμα το 10% από τους μήνες του 2010, λόγω του νόμου περί πρόχειρου λογιστικού ελέγχου. Τα ποσά αυτά δεν πρόκειται να εκκαθαριστούν και να δοθούν ποτέ, καθώς κανείς δεν δίνει εντολή στις περιφερειακές διευθύνσεις του ΕΟΠΥΥ (πρώην ΥΠΑΔ). Επίσης, η μη καταβολή του Δεκεμβρίου του 2011 θεωρήθηκε ότι δεν είναι ληξιπρόθεσμος, επειδή κατατέθηκε στις τοπικές ΥΠΑΔ αρχές του 2012

• Τα οφειλόμενα 10% του 2012 και του 2013, αναμένεται να συμψηφιστούν με το rebate και το claw- back του 2013, για να δοθεί το υπολειπόμενο ποσό. Καθυστερεί, ωστόσο η εξόφλησή τους, παρόλο που οι ιδιωτικές ελεγκτικές εταιρείες έχουν σχεδόν ολοκληρώσει τους ελέγχους. Η άποψη που επικρατεί στον ΕΟΠΥΥ είναι ότι θα πρέπει να ολοκληρωθεί ο έλεγχος από τις εταιρείες και για τον τελευταίο πάροχο, προκειμένου να δοθούν τα οφειλόμενα ποσά, παρόλο που οι συμβάσεις των παρόχων φυσικοθεραπευτών με τις ΙΕΕ είναι ατομικές.

Επίσης, ο ΕΟΠΥΥ παρακρατά, λόγω της εφαρμογής του μνημονιακού νόμου (rebate και claw – back), τέσσερις μήνες του 2014 (Μάιο, Ιούνιο, Νοέμβριο και Δεκέμβριο) και το 10% του 2014 (σύνολο 35 εκατομμύρια), για υπέρβαση 16 εκατομμυρίων ευρώ στον κωδικό της Φυσικοθεραπείας.
Από τις 27 Νοεμβρίου 2014, οι φυσικοθεραπευτές έχουν πληρωθεί μόνον έναν μήνα...