<p dir="ltr">Με προσφυγή στο Συμβούλιο της Επικρατείας απαντούν οι φαρμακοποιοί στην Κοινή Υπουργική Απόφαση για το νέο ιδιοκτησιακό των φαρμακείων.</p>
<p dir="ltr">Η γενική συνέλευση του Πανελλήνιου Φαρμακευτικού Συλλόγου (ΠΦΣ) αποφάσισε επίσης την εκπόνηση ενημερωτικής καμπάνιας, την κατάθεση αιτήματος για Προσωρινή Διαταγή, καθώς και προσφυγές σε ευρωπαϊκά όργανα.</p>
<p dir="ltr">Πιο αναλυτικά, η Γενική Συνέλευση του ΠΦΣ αποφάσισε να αρνηθεί την πρόταση του υπουργού Υγείας να συμμετάσχει σε Επιτροπή του υπουργείου για βελτίωση της Κοινής Υπουργικής Απόφασης.</p>
<p dir="ltr">Επίσης ενέκρινε την υποβολή αίτησης ακυρώσεως στο ΣΤΕ, κατάθεσης αίτησης ασφαλιστικών μέτρων και Προσωρινής Διαταγής στο ΣτΕ, καθώς και προσφυγή στην Επιτροπή Αναφορών του Ευρωκοινοβουλίου και στο Ευρωπαϊκό Δικαστήριο.</p>
<p dir="ltr">Επιπλέον, οι φαρμακοποιοί θα προσφύγουν στον ΟΟΣΑ και στα άλλα ευρωπαϊκά όργανα.</p>
<p dir="ltr">Τέλος, ο ΠΦΣ θα προχωρήσει σε ενημερωτικές δράσεις για το κοινό, με ενημερωτικά φυλλάδια, τηλεοπτικά σποτ και καμπάνια στο διαδίκτυο.</p>