Για τον κίνδυνο σοβαρών ασθενειών στον καταυλισμό της Ειδομένης προειδοποιεί το ΚΕΕΛΠΝΟ καθώς με τις 10.000 πρόσφυγες που έχουν συγκεντρωθεί εκεί οι ελλιπείς συνθήκες υγιεινής καθιστούν την κατάσταση εξαιρετικά επικίνδυνη, σαν μια υγειονομική βόμβα έτοιμη να εκραγεί.
Όπως μετέδωσε το MEGA, έχουν εμφανιστεί κρούσματα ψώρας και άλλες δερματικές παθήσεις. Επιπλέον οι γαστρεντερίτιδες και οι δηλητηριάσεις θερίζουν, αφού τα τρόφιμα που διακινούνται είναι εκτεθειμένα στον ήλιο και δεν ελέγχονται. Εστίες μολύνσεων αποτελούν και τα στάσιμα νερά που υπάρχουν.

Από το πρωί το ΚΕΕΛΠΝΟ μοιράζει ενημερωτικά φυλλάδια στους πρόσφυγες, επισημαίνοντας τους κινδύνους που ελλοχεύουν κατά την παραμονή τους στον καταυλισμό και προτρέποντάς του να μεταφερθούν σε οργανωμένα κέντρα φιλοξενίας.