Οι επιπλοκές που μπορεί να εμφανίσει μια έγκυος χτυπάει καμπανάκι για αυξημένο κίνδυνο να πεθάνει από καρδιοπάθεια αργότερα στη ζωή της, σύμφωνα με νέα αμερικανική έρευνα.

Οι ερευνητές, με επικεφαλής την Μπάρμπαρα Κον του Πανεπιστημίου της Καλιφόρνια-Μπέρκλεϊ, που έκαναν τη δημοσίευση στο αμερικανικό καρδιολογικό περιοδικό «Circulation», ανέλυσαν στοιχεία για περίπου 15.500 εγκύους, που είχαν γεννήσει μεταξύ 1959-1967 και από τις οποίες οι 368 είχαν πεθάνει το 2011 (σε μέση ηλικία 66 ετών) εξαιτίας καρδιαγγειακής νόσου.

Η μελέτη έδειξε ότι όσες γυναίκες είχαν εμφανίσει προβλήματα στην εγκυμοσύνη τους (προεκλαμψία, πρόωρος τοκετός κ.α.), ήταν αυτές που είχαν την μεγαλύτερη πιθανότητα καρδιαγγειακού επεισοδίου μετά από αρκετά χρόνια.

Ενδεικτικά, ο κίνδυνος πρόωρου θανάτου καρδιαγγειακής αιτιολογίας ήταν επτά φορές μεγαλύτερος για μια μητέρα που είχε υψηλή αρτηριακή πίεση κατά την εγκυμοσύνη της και η οποία επίσης γέννησε πρόωρα. Γυναίκες με συνδυασμό υπέρτασης και προεκλαμψίας είχαν 5,6 φορές μεγαλύτερο κίνδυνο καρδιοπάθειας, ενώ όσες κατά την εγκυμοσύνη τους είχαν υψηλό σάκχαρο στα ούρα τους (γλυκοζουρία), αντιμετώπιζαν τέσσερις φορές μεγαλύτερο κίνδυνο πρόωρου καρδιαγγειακού θανάτου. Οι καρδιαγγειακές παθήσεις είναι η νούμερο 1 αιτία θανάτου στις ανεπτυγμένες χώρες.