<p>Σημαντικές ελλείψεις βασικών φαρμάκων καταγγέλλουν οι φαρμακοποιοί, με τους ασθενείς να αγωνιούν για το αν θα μπορέσουν να καλυφθούν οι ανάγκες τους. </p>
<p>Σύμφωνα με όσα κατήγγειλε σήμερα ο πρόεδρος του Πανελλήνιου Φαρμακευτικού Συλλόγου, κ. Κώστας Λουράντος, τα ράφια των φαρμακείων έχουν αδειάσει από πολλά φάρμακα καθώς και από τα εμβόλια για τον πνευμονιόκοκο, την ηπατίτιδα και τα πολυδύναμα παιδικά εμβόλια.</p>
<p>«Οι φαρμακαποθήκες δεν μπορούν να ανταποκριθούν στη ζήτηση των φαρμακοποιών. Επίσης, καταγράφονται περιπτώσεις μειωμένης ανταπόκρισης των εταιριών στη ζήτηση των αποθηκών» εξήγησε ο κ. Λουράντος.  </p>
<p>«Τι να το κάνω εγώ, εάν μού πει ο εκπρόσωπος της αποθήκης ότι θα έχει το φάρμακο σε μία εβδομάδα; Δεν μπορώ να πω στον ασθενή να περιμένει, άρα αυτό αποτελεί έλλειψη. Το φάρμακο ο πολίτης σε όλο τον κόσμο το χρειάζεται την στιγμή της θεραπείας του και ακόμη και η παροδική έλλειψη που έχει γίνει πλέον καθημερινό φαινόμενο, δημιουργεί μεγάλα προβλήματα. Αυτή η κατάσταση στην Ελλάδα συνιστά ανθρωπιστική, υγειονομική και κοινωνική κρίση» , είπε χαρακτηριστικά.</p>
<p>Ενδεικτικό της τραγικής κατάστασης με τις ελλείψεις φαρμάκων, και το παράδειγμα που έφερε ο κ. Λουράντος, για σκεύασμα για το οποίο είχαν ζητηθεί 5.000 τεμάχια, και η εταιρία απέστειλε μόλις 134! Αντίστοιχα, σε φάρμακο για τη χοληστερίνη η ζήτηση ήταν 350.000 τεμάχια, και δόθηκε περίπου το 1/5, δηλαδή 76.070 συσκευασίες. </p>
<p>Η λίστα των φαρμάκων σε έλλειψη, δυστυχώς, περιλαμβάνει διάφορα φάρμακα ευρείας χρήσης, όπως φάρμακα για την υπέρταση, για αναπνευστικές παθήσεις, αντιβιοτικά, αντιπηκτικά, αλλά και φάρμακα για την επιληψία, αντικαταθλιπτικά, φάρμακα για ασθενείς με Πάρκινσον κ.ά. </p>



Πηγή : eReportaz