<p>Τηλεφωνική επικοινωνία με τον υποδιοικητή της Τράπεζας της Ελλάδος, Θεόδωρο Μητράκο, είχε σήμερα ο υπουργός Υγείας, Παναγιώτης Κουρουμπλής, στην οποία ζήτησε από τον κ. Μητράκο να ανοίξει ο δρόμος για την έγκριση των συναλλαγών που αφορούν στην αγορά πρώτων υλών και φαρμακευτικών προϊόντων από το εξωτερικό.  </p>
<p>Από την πλευρά του, ο κ. Μητράκος διαβεβαίωσε τον υπουργό ότι θα υπάρξει επιτάχυνση της σχετικής διαδικασίας, και στη συνέχεια ο κ. Κουρουμπλής ενημέρωσε τους θεσμικούς φορείς  από το χώρο του φαρμάκου.</p>
<p>Σημειώνεται ότι, όπως έγινε γνωστό, η έγκριση των παραπάνω συναλλαγών γίνεται από την Ειδική Επιτροπή Έγκρισης Τραπεζικών Συναλλαγών του Γενικού Λογιστηρίου του Κράτους, η οποία συστάθηκε για την αντιμετώπιση αιτημάτων επειγουσών και αναγκαίων πληρωμών, σε συνεργασία του υπουργείου Οικονομικών, της Τράπεζας της Ελλάδος, της Ελληνικής Ένωσης Τραπεζών και της Επιτροπής Κεφαλαιαγοράς.</p>