Το άγχος και οι καταθλιπτικές διαταραχές επηρεάζουν εκατομμύρια ανθρώπους και σύμφωνα με όσα υποστηρίζουν οι επιστήμονες, οι αγχωμένοι γονείς είναι πιο πιθανό να κάνουν και τα παιδιά τους να υποφέρουν από άγχος και στρες. Μάλιστα, όπως ανακάλυψαν το άγχος είναι… κληρονομικό.

Πιο συγκεκριμένα, σύμφωνα με μια έρευνα από τις ΗΠΑ, ένα υπερδραστήριο κύκλωμα εγκεφάλου -το οποίο συνήθως συνδέεται με διαταραχές άγχους- περνά από γενιά σε γενιά. Ερευνητές από το τμήμα Ψυχιατρικής και το ινστιτούτο Health Emotions Research Institute του πανεπιστημίου Wisconsin-Madison μελέτησαν 600 πιθήκους ρέζους από μια οικογένεια πολλών γενεών.

Εξέθεσαν τους νεαρούς πιθήκους σε ελαφρώς απειλητικές καταστάσεις, όπως αυτές που συναντά ένα παιδί – όπως για παράδειγμα έκθεση σε κάποιο ξένο που δεν έχει οπτική επαφή με τον πίθηκο.

Κατά τη διάρκεια αυτής της συνάντησης, η ομάδα χρησιμοποίησε μεθόδους απεικόνισης που χρησιμοποιούνται συνήθως στους ανθρώπους, συμπεριλαμβανομένων των τομογραφιών εκπομπής ποζιτρονίων (ΡΕΤ), για τον εντοπισμό περιοχών του εγκεφάλου στις οποίες ο αυξημένος μεταβολισμό προβλέπει το επίπεδο άγχους του κάθε ατόμου.

Εξετάζοντας προσεκτικά πώς εμφανίζονταν στο οικογενειακό δέντρο οι ξεχωριστές διαφορές στην εγκεφαλική λειτουργία και τη σχετιζόμενη με το άγχος συμπεριφορά, οι ερευνητές κατάφεραν να προσδιορίσουν τα υπεύθυνα εγκεφαλικά συστήματα.

Αυτά περιλάμβαναν τρεις περιοχές του εγκεφάλου που σχετίζονται με την επιβίωση, δηλαδή την την αμυγδαλή, το μεταιχμιακό κέντρο φόβου του εγκεφάλου και τον προμετωπιαίο φλοιό. Ο τελευταίος ευθύνεται για το υψηλότερο επίπεδο συλλογιστικής και έχει αναπτυχθεί πλήρως μόνο στους ανθρώπους και τα πρωτεύοντα ξαδέρφια τους.

Ο Dr Andrew Fox, ο Dr Ned Kalin και οι συνεργάτες τους διαπίστωσαν, ότι περίπου το 35% των μεταβολών του άγχους μπορούν να εξηγηθούν από το οικογενειακό ιστορικό, αναφέρει δημοσίευμα της MailOnline.

Χρησιμοποιώντας αυτή την προσέγγιση «γενετικής συσχέτισης», οι συγγραφείς της μελέτης βρήκαν το νευρωνικό κύκλωμα, όπου ο μεταβολισμός και η ανήσυχη ιδιοσυγκρασία πιθανόν μοιράζονται την ίδια γενετική βάση.

«Η υπερ-δραστηριότητα αυτών των τριών εγκεφαλικών περιοχών είναι κληρονομικές αλλοιώσεις του εγκεφάλου, που σχετίζονται άμεσα με τον μετέπειτα κίνδυνο εμφάνισης άγχους και κατάθλιψης» εξήγησε ο Dr Kalin.

Παρότι η έρευνα δεν εντοπίζει τα ακριβή γονίδια, που ευθύνονται για την αγχώδη συμπεριφορά, βοηθά ωστόσο στην περαιτέρω κατανόηση του πώς τα γονίδια επηρεάζουν την εγκεφαλική λειτουργία και οδηγούν σε ακραίο παιδικό άγχος. Τα συμπεράσματα της έρευνας δημοσιεύτηκαν στο επιστημονικό περιοδικό Proceedings of the National Academy of Sciences (PNAS).