Κατά τη διάρκεια της εγκυμοσύνης μπορεί να νιώσετε την ανάγκη να προετοιμάσετε το σπίτι για τον ερχομό του νεογέννητου. Όμως, εάν αντιμετωπίζετε επιπλοκές ίσως χρειαστεί να έχετε στο μυαλό σας ορισμένους κανόνες για την ασφάλεια σας. Μερικές δουλειές του σπιτιού μπορεί να χαρακτηριστούν επικίνδυνες για εσάς και το αναπτυσσόμενο έμβρυο.

<strong>Αποφύγετε τις χημικές ουσίες</strong>
Προϊόντα όπως τα εντομοκτόνα, τα καθαριστικά φούρνου και η χλωρίνη προκαλούν επιβλαβείς αναθυμιάσεις. Αν πρέπει οπωσδήποτε να καθαρίσετε τον βρώμικο φούρνο ή την τουαλέτα σας, αναζητήστε εναλλακτικές λύσεις. Μπορείτε να χρησιμοποιήσετε ξύδι, μαγειρική σόδα και λεμόνι ως φυσικά προϊόντα καθαρισμού.

<strong>Μην σηκώνετε πολλά βάρη</strong>
Αποφύγετε να σηκώνετε βαριές σακούλες με ψώνια ή να μετακινείτε τα έπιπλα του σπιτιού σας. Όσο μεγαλώνει η κοιλιά σας, τόσο επιβαρύνεται η μέση σας. Θυμηθείτε ότι ένας τραυματισμός στο κάτω μέρος της πλάτης είναι το τελευταίο πράγμα που χρειάζεστε. Ζητήστε βοήθεια από το σύζυγο ή κάποιον συγγενή σας.

<strong>Μην καθαρίζετε τις ακαθαρσίες από το κατοικίδιο</strong>
Η αλλαγή στην άμμο της γάτας ή ο καθαρισμός των ακαθαρσιών του σκύλου σας εκθέτουν σε παράσιτα και μικρόβια. Ο μεγαλύτερος κίνδυνος για το έμβρυο είναι η τοξοπλάσμωση, μια συστηματική ασθένεια που την προκαλεί το πρωτόζωο τοξόπλασμα, μεταδιδόμενο στον άνθρωπο από τα κατοικίδια. Εάν πρέπει να τα φροντίσετε η ίδια, καλό θα ήταν να φοράτε γάντια και να πλένετε τα χέρια σας.

<strong>Μην σκαρφαλώνετε ψηλά</strong>
Προσπαθήστε να μην κάνετε δουλειές που απαιτούν σκαρφάλωμα και ισορροπία σε καρέκλες ή σκάλες. Οι έγκυες γυναίκες είναι ευάλωτες στις πτώσεις και τα αποτελέσματα μπορεί να είναι ανεπανόρθωτα για εκείνες και το έμβρυο. Αποφύγετε να κρεμάσετε μόνες τις κουρτίνες του σπιτιού, να καθαρίσετε τα φωτιστικά ή τα τζάμια.

<strong>Πλύσιμο των πιάτων με μέτρο</strong>
Μπορεί να σας φαίνεται αδύνατο να αντισταθείτε στα πιάτα που σας περιμένουν στο νεροχύτη, ιδιαίτερα εάν δεν διαθέτετε πλυντήριο πιάτων. Καλό θα ήταν να είστε προσεκτικές με την θερμοκρασία του νερού. Διατηρείστε το σε χλιαρή κατάσταση, επειδή το καυτό ή το παγωμένο νερό μπορεί να καταστρέψει το ευαίσθητο δέρμα της γυναίκας κατά την περίοδο της εγκυμοσύνης.

<strong>Σκούπισμα και σφουγγάρισμα</strong>
Αυτές οι δουλειές μπορεί να επιδεινώσουν την ισχιαλγία, μια επώδυνη φλεγμονή του ισχιακού νεύρου, η οποία ακολουθεί μια μεγάλη διαδρομή από τη μέση, στο γλουτό, στο μηρό, στο γόνατο, στη γάμπα και μερικές φορές μέχρι τον αστράγαλο και τα δάκτυλα του ποδιού. Είναι πολύ συχνό φαινόμενο κατά την εγκυμοσύνη και οι δουλειές που απαιτούν κλίση προς τα εμπρός μπορεί να το επιδεινώσουν.