Ο ηθοποιός Ρόμπιν Γουίλιαμς σχεδίαζε να υποβληθεί σε νευρολογικές εξετάσεις την εβδομάδα πριν από τον θάνατό του, πέρσι το καλοκαίρι, αποκάλυψε η χήρα του, Σούζαν Γουίλιαμς.

Στην πρώτη της συνέντευξη μετά την αυτοκτονία του συζύγου της στο σπίτι τους στην Καλιφόρνια, η κα Γουίλιαμς έκανε γνωστό ότι ο αγαπημένος ηθοποιός <strong>έπασχε από</strong> <strong>άνοια με σωμάτια του Λούι,</strong> μια ασθένεια που προκαλεί τη σταδιακή έκπτωση της νοητικής λειτουργίας.

«Αν ο Ρόμπιν ήταν τυχερός, μπορεί να ζούσε ίσως για άλλα τρία χρόνια. Και θα ήταν σκληρά χρόνια. Και υπάρχει μεγάλη πιθανότητα ότι θα ήταν ακινητοποιημένος» είπε, αναφερόμενη στην πρόγνωση των γιατρών.

Προχωρώντας πιο πέρα, περιέγραψε πώς ο βραβευμένος με Όσκαρ ηθοποιός «διαλυόταν» σωματικά και ψυχικά τους μήνες που προηγήθηκαν.

Ο αγαπητός σε όλους ηθοποιός γνώριζε ότι θα έχανε τις νοητικές λειτουργίες του και, μολονότι μέχρι τότε είχε αντέξει, «τον τελευταίο μήνα δεν άντεχε άλλο, ήταν σαν να είχε σπάσει ένα φράγμα», συνέχισε η Γουίλιαμς εξηγώντας ότι λίγες ημέρες πριν βάλει τέλος στη ζωή του, οι γιατροί σχεδίαζαν την εισαγωγή του σε μια κλινική για νευρολογικές εξετάσεις.

Ουδέποτε όμως της μίλησε για την επιθυμία του να βάλει τέλος στη ζωή του.

Ο Γουίλιαμς πέθανε τον Αύγουστο του 2014 σε ηλικία 63 ετών. Τρεις μήνες νωρίτερα, οι γιατροί είχαν διαγνώσει ότι έπασχε από Πάρκινσον. Παρουσίαζε ήδη δυσκαμψία, αστάθεια στο περπάτημα και σύγχυση, είπε στην τηλεοπτική εκπομπή Good Morning America του τηλεοπτικού δικτύου ABC.

Μετά από μια ζωή αγώνα με τους εθισμούς του, ο Γουίλιαμς ήταν καθαρός και νηφάλιος τα τελευταία οκτώ χρόνια της ζωής του, όμως η χρόνια κατάθλιψή του είχε επιστρέψει, συνοδευόμενη και από παράνοια.

&nbsp;

&nbsp;

&nbsp;