Είναι σίγουρα παράξενο να βλέπεις τον εαυτό σου στον καθρέφτη, να μην τον αναγνωρίζεις και πολύ περισσότερο να φτάνεις στο σημείο να τσακώνεσαι μαζί του.

Ο κύριος Β, που διατηρεί την ανωνυμία του, πάσχει από το άτυπο σύνδρομο Capgras, μια ασυνήθιστη εγκεφαλική βλάβη, η οποία τον εμποδίζει να αναγνωρίσει την εικόνα του εαυτού του.

Οι νευρολόγοι και ψυχίατροι του Πανεπιστημιακού Νοσοκομείου της Τουρ, με επικεφαλής τη δρ. Καπουσίν Ντιάρ-Ντετέφ, που έκαναν τη δημοσίευση στο περιοδικό νευροεπιστήμης «Neurocase», σύμφωνα με το Live Science, χορήγησαν αντιψυχωσικά και ηρεμιστικά φάρμακα στον ασθενή, ο οποίος δήλωσε ότι, μετά από τρεις μήνες θεραπείας, ο «ξένος» στον καθρέφτη είχε εξαφανιστεί.

Σύμφωνα με τους γιατρούς, ο κ.Β έβλεπε στον καθρέφτη έναν «δίδυμό» του με τα ίδια μαλλιά, τον ίδιο σωματότυπο και τα ίδια χαρακτηριστικά προσώπου, ο οποίος φορούσε τα ίδια ρούχα, μόνο που δεν τον αναγνώριζε ως τον εαυτό του.

Ο ασθενής μιλούσε με τον «σωσία» του, μέχρι και φαγητό του είχε φέρει μπροστά από τον καθρέφτη για να φάει. Όμως σταδιακά προβληματιζόταν επειδή μέσα στο μπάνιο του βρισκόταν συνεχώς ένας ξένος και, από ένα σημείο και μετά, άρχισε να εκνευρίζεται και να τσακώνεται μαζί του. Κάποια στιγμή που ο 78χρονος είπε στην κόρη του ότι ο «ξένος» άρχισε να γίνεται πολύ επιθετικός, εκείνη αποφάσισε να τον πάει στο νοσοκομείο, όπου οι γιατροί διέγνωσαν το πρόβλημα του.

Στο τυπικό σύνδρομο Capgras -που πήρε το όνομα του γάλλου ψυχιάτρου Ζοζέφ Καπγκρά, ο οποίος έκανε την πρώτη διάγνωσή του το 1923- ο ασθενής νομίζει ότι ο/η σύζυγός του, κάποιος άλλος συγγενής ή φίλος του έχει αντικατασταθεί από έναν απατεώνα. Δηλαδή, ένας κακόβουλος ξένος «σωσίας» έχει πάρει τη θέση του συγγενικού ή φιλικού προσώπου.

Στην ατυπική περίπτωση του συνδρόμου του κυρίου Β, η αυταπάτη δεν αφορούσε άλλον άνθρωπο, αλλά τον ίδιο τον εαυτό του. Μόνο δύο άλλες παρόμοιες περιπτώσεις έχουν αναφερθεί στα ιατρικά χρονικά: μίας 68χρονης γυναίκας στη Νέα Ζηλανδία το 1968 και μιας 77χρονης το 1989, οι οποίες επίσης έβλεπαν έναν ξένο στον καθρέφτη.

Δεν είναι σαφές γιατί μερικοί άνθρωποι αναπτύσσουν το τυπικό σύνδρομο Capgras, το οποίο έχει ομοιότητες αλλά και διαφορές με την προσωποαγνωσία, μια σχετική νευρολογική πάθηση, στην οποία οι ασθενείς αδυνατούν να αναγνωρίσουν τα οικεία πρόσωπα. Σύμφωνα με τους γάλλους γιατρούς, η ατυπική μορφή του συνδρόμου Capgras φαίνεται ακόμη πιο πολύπλοκη και πιθανότατα οφείλεται σε διπλή βλάβη στα «κυκλώματα» των νευρώνων του εγκεφάλου.