Στη Λάρισα θα βρεθεί το Σαββατοκύριακο η Κινητή Παιδιατρική και Οδοντιατρική Μονάδα των Γιατρών του Κόσμου για να παρέχει υπηρεσίες υγείας σε παιδιά που αντιμετωπίζουν δυσκολία πρόσβασης σε αυτές για οικονομικούς ή κοινωνικούς λόγους.

Συγκεκριμένα, το Σάββατο 24 και τη Κυριακή 25 Οκτωβρίου η Μονάδα θα βρίσκεται στη κεντρική Πλατεία Λάρισας από τις 09:00-14:00 και θα παρέχει δωρεάν τις παρακάτω υπηρεσίες:
<ul>
	<li>παιδιατρική περίθαλψη, διαγνωστικό έλεγχο, οδοντιατρικό έλεγχο και παρακολούθηση</li>
	<li>φαρμακευτική αγωγή με την παροχή βασικών παιδιατρικών φαρμάκων</li>
	<li>προληπτική φροντίδα και αγωγή υγείας</li>
	<li>εμβολιαστική κάλυψη σε ανασφάλιστα παιδιά.</li>
</ul>
H Κινητή Παιδιατρική και Οδοντιατρική Μονάδα που δημιούργησαν οι Γιατροί του Κόσμου προσφέρει από το 2003 τις επιστημονικές της υπηρεσίες σε όσους την έχουν ανάγκη. Έως σήμερα, περισσότερα από 58.000 παιδιά ηλικίας 4-12 ετών, έχουν δεχτεί τη φροντίδα και την περίθαλψη που χρειάζονταν σε 30 νησιά και 45 Νομούς της Ελλάδας.